Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση «Κυψέλες καυσίμου και υδρογόνο 2» /* COM/2013/0506 final - 2013/0245 (NLE) */





ΑΙΤΙΟΛΟΓΙΚΗ ΕΚΘΕΣΗ 1. Πλαίσιο της πρότασης 1.1. Γενικό πλαίσιο Ένας από τους κύριους στόχους του «Ορίζοντας 2020», του προγράμματος πλαισίου για την έρευνα και την καινοτομία που καλύπτει την περίοδο 2014-2020, είναι η ενίσχυση της ευρωπαϊκής βιομηχανίας μέσω δράσεων στήριξης της έρευνας και της καινοτομίας σε ευρύ φάσμα βιομηχανικών κλάδων. Ειδικότερα, προβλέπει τη δημιουργία συμπράξεων δημόσιου-ιδιωτικού τομέα οι οποίες θα συμβάλουν στην αντιμετώπιση ορισμένων βασικών προκλήσεων που αντιμετωπίζει η Ευρώπη. Στην παρούσα πρόταση προβλέπεται η παράταση της κοινής επιχείρησης στον τομέα των κυψελών καυσίμου και υδρογόνου, η οποία δρομολογήθηκε δυνάμει του έβδομου προγράμματος πλαισίου, σύμφωνα με την ανακοίνωση της Επιτροπής «Συμπράξεις δημόσιου-ιδιωτικού τομέα στο πλαίσιο του προγράμματος πλαισίου «Ορίζοντας 2020»: ένα ισχυρό εργαλείο για την καινοτομία και την ανάπτυξη στην Ευρώπη[1], και τις ανακοινώσεις της Επιτροπής με τίτλο «Ενέργεια 2020 – Μια στρατηγική για ανταγωνιστική, αειφόρο και ασφαλή ενέργεια»[2] και «Καθαρή ενέργεια για τις μεταφορές: μια ευρωπαϊκή στρατηγική εναλλακτικών καυσίμων»[3] αντίστοιχα. 1.2. Αιτιολόγηση και στόχοι της σύστασης κοινής επιχείρησης στον τομέα των κυψελών καυσίμου και υδρογόνου Η σύσταση κοινής επιχείρησης (ΚΕ) κυψελών καυσίμου και υδρογόνου κρίνεται αναγκαία για τους ακόλουθους λόγους: · αντιμετώπιση δύο βασικών προκλήσεων που εγείρονται για την ΕΕ – η μέριμνα για την ασφάλεια του ενεργειακού εφοδιασμού και η τόνωση/διατήρηση της ανταγωνιστικότητας· · στήριξη των πολιτικών της ΕΕ στους τομείς της βιώσιμης ενέργειας και των μεταφορών, της αλλαγής του κλίματος, του περιβάλλοντος και της βιομηχανικής ανταγωνιστικότητας, όπως προβλέπονται στη στρατηγική «Ευρώπη 2020» για την ανάπτυξη, και συνδρομή στην επίτευξη του συνολικού στόχου της ΕΕ για έξυπνη, διατηρήσιμη και χωρίς αποκλεισμούς ανάπτυξη· · άρση μιας σειράς εμποδίων στην αποτελεσματική έρευνα και καινοτομία στον εν λόγω τομέα: υψηλοί κίνδυνοι, υψηλό κόστος Ε&Α, διάχυση γνώσεων, αδυναμίες της αγοράς. Ο βιομηχανικός κλάδος από μόνος του δεν μπορεί να προβεί σε επενδύσεις εξαιτίας των εν λόγω εμποδίων και, ως εκ τούτου, είναι απαραίτητη η παροχή δημόσιας στήριξης· · εξάλειψη του κατακερματισμού των προγραμμάτων των κρατών μελών και επίτευξη της συντονισμένης, μακροπρόθεσμης, μεγάλης κλίμακας, διακρατικής και διατομεακής προσπάθειας που απαιτείται· · παροχή βοήθειας στον βιομηχανικό κλάδο για την κατάρτιση μακροπρόθεσμου θεματολογίου στον τομέα της έρευνας και της καινοτομίας, τη δημιουργία της απαραίτητης κρίσιμης μάζας, τη μόχλευση ιδιωτικών επενδύσεων, τη χορήγηση σταθερής χρηματοδότησης, τη διευκόλυνση της ανταλλαγής γνώσεων, τον περιορισμό του κινδύνου, καθώς και τη μείωση του κόστους και του χρόνου διάθεσης στην αγορά. Ο γενικός στόχος της κοινής επιχείρησης «Κυψέλες καυσίμου και υδρογόνο 2» (ΚΚΥ 2) για την περίοδο 2014-2024 συνίσταται στην ανάπτυξη ενός ισχυρού, βιώσιμου και ανταγωνιστικού σε παγκόσμια κλίμακα τομέα κυψελών καυσίμου και υδρογόνου στην Ένωση, με σκοπό ειδικότερα: – τη μείωση του κόστους παραγωγής των συστημάτων κυψέλης καυσίμου που προορίζονται για χρήση σε εφαρμογές μεταφορών, με ταυτόχρονη αύξηση της διάρκειας ζωής τους σε επίπεδα ανταγωνιστικά προς τις συμβατικές τεχνολογίες, – την αύξηση της ηλεκτρικής απόδοσης και της βιωσιμότητας των διαφόρων κυψελών καυσίμου που χρησιμοποιούνται για την παραγωγή ηλεκτρικής ενέργειας, με ταυτόχρονη μείωση του κόστους, σε επίπεδα ανταγωνιστικά προς τις συμβατικές τεχνολογίες, – την αύξηση της ενεργειακής απόδοσης της παραγωγής υδρογόνου με ηλεκτρόλυση ύδατος, με ταυτόχρονη μείωση του κόστους κεφαλαίου, ούτως ώστε ο συνδυασμός του υδρογόνου και του συστήματος κυψέλης καυσίμου να είναι ανταγωνιστικός έναντι των εναλλακτικών λύσεων που είναι διαθέσιμες στην αγορά, και – την επίδειξη σε μεγάλη κλίμακα της δυνατότητας χρήσης του υδρογόνου για την υποστήριξη της ενσωμάτωσης των ανανεώσιμων πηγών ενέργειας στα ενεργειακά συστήματα, μεταξύ άλλων μέσω της χρήσης του ως ανταγωνιστικού μέσου αποθήκευσης ενέργειας για την ηλεκτρική ενέργεια που παράγεται από ανανεώσιμες πηγές. 1.3. Αξιοποίηση της αποκτηθείσας πείρας Στην προτεινόμενη κοινή επιχείρηση 2 αξιοποιούνται τα επιτεύγματα της προηγούμενης κοινής επιχείρησης του 7ου ΠΠ. Τα κύρια επιτεύγματα της υφιστάμενης κοινής επιχείρησης ΚΚΥ είναι μέχρι στιγμής η δημιουργία ισχυρής σύμπραξης, η μόχλευση δημόσιας και ιδιωτικής χρηματοδότησης και η εκτεταμένη συμμετοχή του βιομηχανικού κλάδου (ιδίως των ΜΜΕ). Επίσης, η υφιστάμενη κοινή επιχείρηση ΚΚΥ έχει διαμορφώσει ένα αξιόλογο χαρτοφυλάκιο έργων στρατηγικής σημασίας. Σημειώθηκε ουσιαστική τεχνολογική πρόοδος σε αμφότερες τις εφαρμογές ενέργειας και μεταφορών. Επιτεύχθηκε η διάθεση στην αγορά ορισμένων πρώιμων εφαρμογών, όπως τα περονοφόρα ανυψωτικά οχήματα και οι μικρές μονάδες εφεδρικής παραγωγής ενέργειας. Ακόμη, η ΚΕ ενθάρρυνε τον βιομηχανική κλάδο, τα κράτη μέλη και την ερευνητική κοινότητα να προβούν στη δέσμευση περισσότερων ιδίων πόρων. Η συμμετοχή των μεγάλων βιομηχανιών και των ΜΜΕ είναι σταθερή και σε μεγάλο βαθμό υψηλότερη σε σύγκριση με τη συμμετοχή τους στον θεματικό τομέα της ενέργειας του 7ου ΠΠ. Από την πρώτη ενδιάμεση αξιολόγηση, η οποία ολοκληρώθηκε το 2011 με τη βοήθεια ανεξάρτητων εμπειρογνωμόνων, συνάχθηκε το συμπέρασμα ότι η προσέγγιση της κοινής επιχείρησης επιτυγχάνει εν γένει την προώθηση δραστηριοτήτων δημόσιου-ιδιωτικού τομέα στο πεδίο της τεχνολογικής ανάπτυξης και της επίδειξης, ενώ παρέχει επίσης σταθερότητα για την κοινότητα Ε&Α. Οι συνολικοί τεχνικοί στόχοι της κοινής επιχείρησης ΚΚΥ κρίθηκαν φιλόδοξοι και ανταγωνιστικοί. Παρότι ο τομέας των ΚΚΥ έχει φθάσει σε προηγμένο στάδιο καινοτομίας, παραμένει πρώιμος και ευάλωτος. Η μετάβαση των τεχνολογιών ΚΚΥ από τον σχεδιασμό στην πλήρη εφαρμογή τους σε ένα παγκόσμιο ανταγωνιστικό περιβάλλον προϋποθέτει σημαντική αύξηση των δημόσιων και ιδιωτικών επενδύσεων στην Ε&Α, τόσο στα κράτη μέλη όσο και στις συνδεδεμένες χώρες. Τα διαθέσιμα μέσα στην ΕΕ για την έρευνα στο πεδίο των ΚΚΥ, σε επίπεδο κρατών μελών και στο επίπεδο του προγράμματος πλαισίου, δεν επαρκούν για την κάλυψη των εκτιμώμενων χρηματοδοτικών πόρων που είναι απαραίτητοι για την εφαρμογή του τεχνολογικού χάρτη πορείας ΚΚΥ κατά την περίοδο 2014-2020[4]. Ωστόσο, μια φιλόδοξη δημόσια πολιτική δύναται να διαμορφώσει το απαιτούμενο θετικό περιβάλλον για τη μόχλευση των αναγκαίων ιδιωτικών επενδύσεων για τη συμπλήρωση των πόρων της δημόσιας στήριξης και την εκπλήρωση των αναγκών Ε&Α. Η πρόταση για τη συνέχιση της κοινής επιχείρησης ΚΚΥ περιλαμβάνει διατάξεις οι οποίες αποσκοπούν στην απλούστευση και την ευελιξία της λειτουργίας της. 2. Διαβουλεύσεις με τα ενδιαφερόμενα μέρη και εκτίμηση Επιπτώσεων Αποτέλεσμα των διαβουλεύσεων · Διαβουλεύσεις σχετικά με τη συνέχιση της κοινής επιχείρησης ΚΚΥ στο πλαίσιο του προγράμματος «Ορίζοντας 2020» πραγματοποιήθηκαν με ομάδες ενδιαφερόμενων φορέων που εκπροσωπούν τη βιομηχανική και ερευνητική κοινότητα, με τα κράτη μέλη και με το ευρύ κοινό. Κατά τη διάρκεια του 2012 διοργανώθηκαν αρκετές εργομηγύρεις και ad hoc συνεδριάσεις προκειμένου να συζητηθούν οι προτεραιότητες για την έρευνα στο πεδίο των κυψελών καυσίμου και του υδρογόνου και να προσδιοριστεί ο βέλτιστος μηχανισμός για την εκτέλεση του προγράμματος έρευνας και καινοτομίας σε ευρωπαϊκό επίπεδο. Κατά το δεύτερο εξάμηνο του 2012 διενεργήθηκε μεταξύ όλων των δικαιούχων της κοινής επιχείρησης ΚΚΥ έρευνα των ενδιαφερομένων φορέων και ελήφθησαν 154 απαντήσεις, μεταξύ των οποίων και 46 απαντήσεις από τον Βιομηχανικό Όμιλο. Το 93% των δικαιούχων που απάντησαν δήλωσαν ότι τάσσονται υπέρ της συνέχισης της κοινής επιχείρησης ΚΚΥ. Επιπλέον, το 70% των μελών του Βιομηχανικού Ομίλου διαπίστωσαν ότι ο κύκλος εργασιών τους επί ΚΚΥ αυξήθηκε από το 2007 και το 70% εξ αυτών αύξησαν τις δαπάνες τους για Ε&Α. Περίπου το ήμισυ των ερωτηθέντων μελών ανέφεραν αυξημένες δαπάνες για Ε&Α ως άμεση απόρροια της σύστασης της ΚΕ. · Από τον Ιούλιο έως τον Οκτώβριο του 2012 διεξήχθη δημόσια διαβούλευση και ελήφθησαν 127 απαντήσεις. Η πλειονότητα των ερωτηθέντων συμμερίζονται την άποψη ότι η τεχνολογία ΚΚΥ θα διαδραματίσει αξιοσημείωτο ρόλο στους μελλοντικούς τομείς της ενέργειας και των μεταφορών χαμηλών ανθρακούχων εκπομπών της ΕΕ (98% των ερωτηθέντων), για την ενεργειακή ασφάλεια και τον ενεργειακό εφοδιασμό της ΕΕ (94%) και τη βιομηχανική ανταγωνιστικότητα της ΕΕ (95%). Τα αποτελέσματα των δημόσιων διαβουλεύσεων σχετικά με τη σύσταση σύμπραξης δημόσιου-ιδιωτικού τομέα (ΣΔΙΤ) «Κυψέλες καυσίμων και υδρογόνο» στο πλαίσιο του προγράμματος πλαισίου «Ορίζοντας 2020» είναι διαθέσιμα στο Διαδίκτυο, στον ακόλουθο ιστότοπο: http://ec.europa.eu/research/consultations/fch_h2020/fch-f2020-consultation-results.pdf Εκτίμηση επιπτώσεων Η πρόταση κανονισμού αποτέλεσε αντικείμενο μελέτης εκτίμησης επιπτώσεων εκ μέρους της Επιτροπής, η οποία και επισυνάπτεται στην πρόταση. 3. Νομικά στοιχεία της πρότασης · Συνοπτική παρουσίαση της προτεινόμενης δράσης Η πρόταση συνίσταται σε κανονισμό του Συμβουλίου σχετικά με την κοινή επιχείρηση «Κυψέλες καυσίμου και υδρογόνο 2». Η κοινή επιχείρηση ΚΚΥ συστάθηκε αρχικά από τον κανονισμό (ΕΚ) αριθ. 521/2008 της 30ής Μαΐου 2008, ο οποίος πρόκειται να καταργηθεί από την 1η Ιανουαρίου 2014. · Νομική βάση Η πρόταση βασίζεται στο άρθρο 187 της Συνθήκης για τη λειτουργία της Ευρωπαϊκής Ένωσης. Ισχύουν οι κανόνες συμμετοχής και διάδοσης του προγράμματος πλαισίου «Ορίζοντας 2020». · Επικουρικότητα και αναλογικότητα Οι στόχοι της πρότασης είναι αδύνατον να επιτευχθούν όλοι από τα κράτη μέλη, διότι η κλίμακα της υπόψη πρόκλησης υπερβαίνει τις μεμονωμένες δυνατότητες δράσης οποιουδήποτε κράτους μέλους. Οι μείζονες διαφορές που υπάρχουν μεταξύ των εθνικών προγραμμάτων, ο κατακερματισμός τους και ενίοτε οι αλληλεπικαλύψεις τους απαιτούν αποτελεσματικότερη παρέμβαση σε επίπεδο Ευρωπαϊκής Ένωσης. Λόγω του υπερεθνικού χαρακτήρα των προς ανάπτυξη υποδομών και τεχνολογιών και της αναγκαιότητας συγκέντρωσης επαρκούς μάζας πόρων, η συνένωση και ο συντονισμός των προσπαθειών έρευνας και ανάπτυξης σε επίπεδο ΕΕ προσφέρουν μεγαλύτερες εγγυήσεις επιτυχίας. Η παρέμβαση της Ευρωπαϊκής Ένωσης θα συμβάλει στον εξορθολογισμό των ερευνητικών προγραμμάτων και στη διασφάλιση της διαλειτουργικότητας των αναπτυσσόμενων συστημάτων, όχι μόνο μέσω της προτυποποιητικής έρευνας που υποστηρίζει τη διαμόρφωση προτύπων αλλά και μέσω της εκ των πραγμάτων τυποποίησης που θα προκύψει από τη στενή ερευνητική συνεργασία και τα διεθνικά έργα επίδειξης. Η τυποποίηση αυτή θα διανοίξει μια ευρύτερη αγορά και θα προωθήσει τον ανταγωνισμό. Το πεδίο εφαρμογής της πρότασης αναμένεται να ενθαρρύνει τα κράτη μέλη να αναλάβουν συμπληρωματικές πρωτοβουλίες σε εθνικό επίπεδο, προς ενίσχυση του Ευρωπαϊκού Χώρου Έρευνας. Εξάλλου, σκοπός της κοινής επιχείρησης είναι να δώσει ώθηση σε τέτοια εθνικά και περιφερειακά προγράμματα, ώστε να αξιοποιηθούν πλήρως οι συνδυασμένες προσπάθειες. Σύμφωνα με την αρχή της αναλογικότητας, οι διατάξεις του παρόντος κανονισμού δεν υπερβαίνουν τα αναγκαία όρια για την επίτευξη των στόχων του. · Επιλογή μέσου Προτεινόμενη νομική πράξη: κανονισμός. Άλλα μέσα δεν θα ήταν κατάλληλα για τον ακόλουθο λόγο: Για τη σύσταση επιχείρησης στην οποία συμμετέχει η Ένωση απαιτείται κανονισμός του Συμβουλίου. 4. Δημοσιονομικές επιπτώσεις Ο προϋπολογισμός της ΕΕ, συνολικού ύψους 700 εκατομμυρίων ευρώ[5] (συμπεριλαμβανομένων των πιστώσεων ΕΖΕΣ), θα προέλθει από τις γραμμές «Ασφαλής, καθαρή και αποδοτική ενέργεια» και «Έξυπνες, οικολογικές και ενοποιημένες μεταφορές» του προϋπολογισμού του προγράμματος πλαισίου «Ορίζοντας 2020» για τις κοινωνιακές προκλήσεις. Οι διοικητικές δαπάνες της κοινής επιχείρησης ΚΚΥ 2 δεν υπερβαίνουν το ποσό των 40 εκατομμυρίων ευρώ και καλύπτονται από χρηματικές συνεισφορές, σε ετήσια βάση, οι οποίες κατανέμονται ισομερώς μεταξύ της Ένωσης και των άλλων μελών πλην της Ένωσης. Η συνεισφορά της Ένωσης ανέρχεται στο 50%, του Βιομηχανικού Ομίλου στο 43% και του Ερευνητικού Ομίλου στο 7%. Οι ερευνητικές δραστηριότητες χρηματοδοτούνται από την ΕΕ και από τις οντότητες που απαρτίζουν τα άλλα μέλη πλην της Ένωσης που συμμετέχουν στις έμμεσες δράσεις, ενώ η συνεισφορά στις έμμεσες δράσεις συνίσταται σε χρήμα από την ΕΕ και σε είδος από τις οντότητες που απαρτίζουν τα άλλα μέλη. 5. Προαιρετικά στοιχεία · Μεταβατική περίοδος Μετά την έγκριση του σχεδίου κανονισμού για τις κυψέλες καυσίμου και το υδρογόνο, ο κανονισμός (ΕΚ) αριθ. 521/2008 θα καταργηθεί· ωστόσο, οι δράσεις που έχουν ξεκινήσει δυνάμει του κανονισμού (ΕΚ) αριθ. 521/2008 και οι οικονομικές υποχρεώσεις που αφορούν τις συγκεκριμένες δράσεις εξακολουθούν να διέπονται από τον εν λόγω κανονισμό έως την ολοκλήρωσή τους. · Επανεξέταση Η Ευρωπαϊκή Επιτροπή θα υποβάλλει ετήσια έκθεση σχετικά με την πρόοδο που σημειώνει η κοινή επιχείρηση ΚΚΥ 2. Η Ευρωπαϊκή Επιτροπή θα προβεί επίσης σε ενδιάμεση αξιολόγηση, καθώς και σε τελική αξιολόγηση κατά τη λήξη της κοινής επιχείρησης. Η απαλλαγή ως προς την εκτέλεση του προϋπολογισμού όσον αφορά τη χρηματοδοτική συνεισφορά της Ένωσης εντάσσεται στο πλαίσιο της απαλλαγής που χορηγείται στην Επιτροπή από το Ευρωπαϊκό Κοινοβούλιο, κατόπιν σύστασης του Συμβουλίου, σύμφωνα με την προβλεπόμενη διαδικασία στο άρθρο 319 της Συνθήκης. · Ρήτρα επανεξέτασης/αναθεώρησης/λήξης ισχύος Η πρόταση περιλαμβάνει ρήτρα επανεξέτασης. Η πρόταση περιλαμβάνει ρήτρα λήξης ισχύος. 2013/0245 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση «Κυψέλες καυσίμου και υδρογόνο 2» (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 187 και το άρθρο 188 πρώτη παράγραφος, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνωμοδότηση του Ευρωπαϊκού Κοινοβουλίου[6], Έχοντας υπόψη τη γνωμοδότηση της Οικονομικής και Κοινωνικής Επιτροπής[7], Εκτιμώντας τα ακόλουθα: (1) Συμπράξεις δημόσιου-ιδιωτικού τομέα με τη μορφή κοινών τεχνολογικών πρωτοβουλιών είχαν προβλεφθεί αρχικά στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[8]. (2) Στην απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του εβδόμου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[9] προσδιορίζονται συγκεκριμένες συμπράξεις δημόσιου-ιδιωτικού τομέα που πρέπει να υποστηριχθούν, συμπεριλαμβανομένης μιας σύμπραξης δημόσιου-ιδιωτικού τομέα στον ειδικό τομέα της κοινής τεχνολογικής πρωτοβουλίας «Κυψέλες καυσίμου και υδρογόνο». (3) Στη στρατηγική «Ευρώπη 2020»[10] δίδεται έμφαση στην ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση. Τόσο το Ευρωπαϊκό Κοινοβούλιο όσο και το Συμβούλιο έχουν εγκρίνει την εν λόγω στρατηγική. (4) Ο κανονισμός (ΕΕ) αριθ. …/2013 του Ευρωπαϊκού Κοινοβουλίου και του Συμβουλίου, της … 2013, για τη θέσπιση του προγράμματος πλαισίου για την έρευνα και την καινοτομία «Ορίζοντας 2020» (2014-2020)[11] επιδιώκει να διασφαλίσει μεγαλύτερο αντίκτυπο στην έρευνα και την καινοτομία, συνδυάζοντας χρηματοδοτικούς πόρους από το πρόγραμμα πλαίσιο «Ορίζοντας 2020» και από τον ιδιωτικό τομέα σε συμπράξεις δημόσιου-ιδιωτικού τομέα σε βασικούς τομείς στους οποίους η έρευνα και η καινοτομία δύνανται να συμβάλουν στους ευρύτερους στόχους ανταγωνιστικότητας της Ένωσης και να συνδράμουν στην αντιμετώπιση των κοινωνιακών προκλήσεων. Η συμμετοχή της Ένωσης στις εν λόγω συμπράξεις μπορεί να λαμβάνει τη μορφή χρηματοδοτικών συνεισφορών σε κοινές επιχειρήσεις που συγκροτούνται βάσει του άρθρου 187 της Συνθήκης κατ’ εφαρμογή της απόφασης αριθ. 1982/2006/ΕΚ. (5) Σύμφωνα με την απόφαση αριθ. […]/2013/ΕΕ του Συμβουλίου, της […] 2013, για τον καθορισμό του ειδικού προγράμματος υλοποίησης του προγράμματος πλαισίου «Ορίζοντας 2020» (2014-2020)[12], θα πρέπει να δοθεί περαιτέρω ενίσχυση σε κοινές επιχειρήσεις που συγκροτούνται δυνάμει της απόφασης αριθ. 1982/2006/ΕΚ, υπό τους όρους που προσδιορίζονται στην απόφαση (ΕΕ) αριθ. [...]/2013. (6) Η κοινή επιχείρηση «Κυψέλες καυσίμου και υδρογόνο», η οποία συγκροτήθηκε δυνάμει του κανονισμού (ΕΚ) αριθ. 521/2008 του Συμβουλίου, της 30ής Μαΐου 2008, για τη σύσταση της κοινής επιχείρησης «Κυψέλες καυσίμου και υδρογόνο»[13], έχει αναδείξει τις δυνατότητες του υδρογόνου ως φορέα ενέργειας και των κυψελών καυσίμου ως μετατροπέων ενέργειας, παρέχοντας με τον τρόπο αυτό μια οδό για τη μετάβαση σε καθαρά συστήματα που μειώνουν τις εκπομπές, ενισχύουν την ενεργειακή ασφάλεια και τονώνουν την οικονομία. Η ενδιάμεση αξιολόγηση της κοινής επιχείρησης ΚΚΥ[14] κατέδειξε ότι η κοινή επιχείρηση λειτουργεί ως πλατφόρμα για τη δημιουργία μιας ισχυρής σύμπραξης, τη μόχλευση δημόσιας και ιδιωτικής χρηματοδότησης και τη σημαντική συμμετοχή του βιομηχανικού κλάδου, ιδίως των ΜΜΕ. Στους νέους στόχους συμπεριλήφθηκε η επίσης προταθείσα ενίσχυση των δραστηριοτήτων στον τομέα της παραγωγής, αποθήκευσης και διανομής υδρογόνου. Ως εκ τούτου, είναι σκόπιμο να συνεχιστεί η παροχή στήριξης στο ερευνητικό της πεδίο με στόχο τη διαμόρφωση, έως το στάδιο της διάθεσης στην αγορά, ενός χαρτοφυλακίου καθαρών, αποδοτικών και οικονομικά προσιτών λύσεων. (7) Η συνέχιση της παροχής στήριξης στο ερευνητικό πρόγραμμα «Κυψέλες καυσίμου και υδρογόνο» πρέπει επίσης να λαμβάνει υπόψη την εμπειρία που έχει αποκτηθεί από τη λειτουργία της κοινής επιχείρησης «Κυψέλες καυσίμου και υδρογόνο», συμπεριλαμβανομένων των αποτελεσμάτων της πρώτης ενδιάμεσης αξιολόγησής της και των αποτελεσμάτων των συστάσεων των ενδιαφερομένων φορέων[15], και να υλοποιηθεί χρησιμοποιώντας μια δομή καταλληλότερη για τον επιδιωκόμενο σκοπό και κανόνες που θα αυξήσουν την αποδοτικότητα και θα διασφαλίσουν την απλούστευση. Προς τον σκοπό αυτό, η κοινή επιχείρηση «Κυψέλες καυσίμου και υδρογόνο 2» πρέπει να θεσπίσει ειδικά προσαρμοσμένους στις ανάγκες της δημοσιονομικούς κανόνες, σύμφωνα με το άρθρο 209 του κανονισμού (ΕΕ, Ευρατόμ) αριθ. 996/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης[16]. (8) Τα μέλη της κοινής επιχείρησης ΚΚΥ πλην της Ένωσης έχουν δηλώσει εγγράφως ότι συμφωνούν επί της άσκησης των ερευνητικών δραστηριοτήτων στον τομέα της κοινής επιχείρησης ΚΚΥ στο πλαίσιο μιας δομής που θα είναι καλύτερα προσαρμοσμένη στον χαρακτήρα μιας σύμπραξης δημόσιου-ιδιωτικού τομέα. Είναι σκόπιμο τα μέλη της κοινής επιχείρησης «Κυψέλες καυσίμου και υδρογόνο 2» πλην της Ένωσης να αποδεχθούν με υποστηρικτική επιστολή το καταστατικό που παρατίθεται στο παράρτημα του παρόντος κανονισμού. (9) Για την επίτευξη των στόχων της, η κοινή επιχείρηση «Κυψέλες καυσίμου και υδρογόνο 2» θα πρέπει να παρέχει χρηματοδοτική στήριξη κυρίως με τη μορφή επιχορηγήσεων προς τους συμμετέχοντες, κατόπιν ανοικτών και ανταγωνιστικών προσκλήσεων υποβολής προτάσεων. (10) Οι συνεισφορές από μέλη πλην της Ένωσης και από τις οντότητες που τα απαρτίζουν δεν θα πρέπει να περιορίζονται μόνο στις διοικητικές δαπάνες της κοινής επιχείρησης «Κυψέλες καυσίμου και υδρογόνο 2» και στην απαιτούμενη συγχρηματοδότηση για την υλοποίηση δράσεων έρευνας και καινοτομίας που λαμβάνουν στήριξη από την κοινή επιχείρηση «Κυψέλες καυσίμου και υδρογόνο 2». (11) Οι συνεισφορές τους θα πρέπει επίσης να συνδέονται με συμπληρωματικές δραστηριότητες που θα αναλάβουν τα μέλη πλην της Ένωσης ή οι οντότητες που τα απαρτίζουν, όπως διευκρινίζονται σε σχέδιο συμπληρωματικών δραστηριοτήτων. Προκειμένου να διασφαλιστεί κατάλληλη επισκόπηση του αποτελέσματος μόχλευσης, οι εν λόγω συμπληρωματικές δραστηριότητες θα πρέπει να αντιπροσωπεύουν συνεισφορές στο πλαίσιο της ευρύτερης κοινής τεχνολογικής πρωτοβουλίας ΚΚΥ. (12) Οι ιδιαιτερότητες του τομέα των κυψελών καυσίμου και του υδρογόνου, ειδικότερα το γεγονός ότι παραμένει πρώιμος τομέας, οι επενδύσεις σε αυτόν δεν έχουν καθαρή οικονομική απόδοση και τα βασικά οφέλη που αποκομίζονται είναι κοινωνιακά, δικαιολογούν την υψηλότερη συνεισφορά της Ένωσης σε σύγκριση με τη συνεισφορά των άλλων μελών πλην της Ένωσης. Προκειμένου να ενθαρρυνθεί η ευρύτερη αντιπροσωπευτικότητα των ομίλων που είναι μέλη της κοινής επιχείρησης «Κυψέλες καυσίμου και υδρογόνο 2» και να υποστηριχθεί η συμμετοχή νέων οντοτήτων από τις οποίες απαρτίζονται τα μέλη στην κοινή τεχνολογική πρωτοβουλία, η συνεισφορά της Ένωσης θα πρέπει να εκταμιευθεί σε δύο δόσεις, εκ των οποίων η δεύτερη θα πρέπει να είναι εξαρτώμενη από συμπληρωματικές δεσμεύσεις, ιδίως εκ μέρους των νέων οντοτήτων από τις οποίες απαρτίζονται τα μέλη. (13) Κατά την εκτίμηση των συνολικών επιπτώσεων της κοινής τεχνολογικής πρωτοβουλίας «Κυψέλες καυσίμου και υδρογόνο» λαμβάνονται υπόψη οι επενδύσεις όλων των άλλων νομικών οντοτήτων πλην της Ένωσης που συνεισφέρουν στους στόχους της κοινής τεχνολογικής πρωτοβουλίας «Κυψέλες καυσίμου και υδρογόνο». Αναμένεται ότι το συνολικό ποσό των εν λόγω επενδύσεων στην κοινή τεχνολογική πρωτοβουλία «Κυψέλες καυσίμου και υδρογόνο» θα ανέλθει τουλάχιστον σε 700 εκατομμύρια ευρώ. (14) Η συμμετοχή σε έμμεσες δράσεις που χρηματοδοτούνται από την κοινή επιχείρηση «Κυψέλες καυσίμου και υδρογόνο 2» πρέπει να συμμορφώνεται προς τον κανονισμό (ΕΕ) αριθ. … /2013 του Ευρωπαϊκού Κοινοβουλίου και του Συμβουλίου, της … 2013, για τη θέσπιση των κανόνων συμμετοχής και διάδοσης του προγράμματος πλαισίου για την έρευνα και την καινοτομία «Ορίζοντας 2020» (2014-2020)[17]. (15) Η διαχείριση της χρηματοδοτικής συνεισφοράς της Ένωσης θα πρέπει να τηρεί την αρχή της χρηστής δημοσιονομικής διαχείρισης, καθώς και τους συναφείς κανόνες για την έμμεση διαχείριση που θεσπίζονται στον κανονισμό (ΕΕ, Ευρατόμ) αριθ. 966/2012 και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012[18]. (16) Οι έλεγχοι των αποδεκτών των ενωσιακών χρηματοδοτικών πόρων δυνάμει του παρόντος κανονισμού θα πρέπει να διενεργούνται κατά τέτοιον τρόπο ώστε να εξασφαλίζεται μειωμένος διοικητικός φόρτος, σύμφωνα με τις διατάξεις του κανονισμού (ΕΕ) αριθ. …/2013 [Πρόγραμμα πλαίσιο «Ορίζοντας 2020»]. (17) Τα οικονομικά συμφέροντα της Ένωσης και των λοιπών μελών της κοινής επιχείρησης «Κυψέλες καυσίμου και υδρογόνο 2» θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, συμπεριλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012. (18) Ο εσωτερικός ελεγκτής της Επιτροπής ασκεί τις ίδιες εξουσίες επί της κοινής επιχείρησης ΚΚΥ 2 με αυτές που ασκεί σε σχέση με την Επιτροπή. (19) Σύμφωνα με το άρθρο 287 παράγραφος 1 της Συνθήκης, η ιδρυτική πράξη κάθε οργάνου ή οργανισμού ιδρυόμενου από την Ένωση μπορεί να αποκλείει τον έλεγχο των λογαριασμών του συνόλου των εσόδων και των εξόδων των εν λόγω οργάνων ή οργανισμών από το Ελεγκτικό Συνέδριο. Κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012, οι λογαριασμοί των οργανισμών που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 πρέπει να εξετάζονται από ανεξάρτητο ελεγκτικό οργανισμό, ο οποίος παρέχει τη γνώμη του, μεταξύ άλλων, σχετικά με την αξιοπιστία των λογαριασμών και τη νομιμότητα και κανονικότητα των υποκείμενων πράξεων. Η αποφυγή αλληλεπικαλύψεων όσον αφορά τον έλεγχο των λογαριασμών αιτιολογεί το γεγονός ότι οι λογαριασμοί της κοινής επιχείρησης «Κυψέλες καυσίμου και υδρογόνο 2» δεν πρέπει να υπόκεινται στον έλεγχο του Ελεγκτικού Συνεδρίου. (20) Σύμφωνα με τις αρχές της επικουρικότητας και της αναλογικότητας που θεσπίζονται στο άρθρο 5 της Συνθήκης για την Ευρωπαϊκή Ένωση, οι στόχοι της κοινής επιχείρησης «Κυψέλες καυσίμου και υδρογόνο 2» για ενίσχυση της βιομηχανικής έρευνας και καινοτομίας σε ολόκληρη την Ένωση δεν μπορούν να επιτευχθούν επαρκώς από τα κράτη μέλη και, ως εκ τούτου, για λόγους αποφυγής αλληλεπικαλύψεων, διατήρησης κρίσιμης μάζας και διασφάλισης της βέλτιστης χρήσης της δημόσιας χρηματοδότησης, μπορούν να επιτευχθούν καλύτερα από την Ένωση· ο παρών κανονισμός περιορίζεται στα ελάχιστα απαιτούμενα για την επίτευξη αυτών των στόχων και δεν υπερβαίνει τα αναγκαία προς τον σκοπό αυτό όρια. (21) Η κοινή επιχείρηση ΚΚΥ συστάθηκε για χρονική περίοδο η οποία λήγει στις 31 Δεκεμβρίου 2017. Η κοινή επιχείρηση «Κυψέλες καυσίμου και υδρογόνο 2» πρέπει να παρέχει συνεχή στήριξη στο ερευνητικό πρόγραμμα «Κυψέλες καυσίμου και υδρογόνο», διευρύνοντας το πεδίο εφαρμογής των δραστηριοτήτων δυνάμει μιας δέσμης τροποποιημένων κανόνων. Η μετάβαση από την κοινή επιχείρηση KKY στην κοινή επιχείρηση «Κυψέλες καυσίμου και υδρογόνο 2» θα πρέπει να ευθυγραμμιστεί και να συγχρονιστεί με τη μετάβαση από το έβδομο πρόγραμμα πλαίσιο στο πρόγραμμα πλαίσιο «Ορίζοντας 2020», ούτως ώστε να διασφαλιστεί η βέλτιστη χρήση της διαθέσιμης χρηματοδότησης για την έρευνα. Ως εκ τούτου, είναι σκόπιμο, για λόγους ασφάλειας δικαίου και σαφήνειας, να καταργηθεί ο κανονισμός (ΕΚ) αριθ. 521/2008 του Συμβουλίου και να θεσπιστούν μεταβατικές διατάξεις. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σύσταση 1. Για την υλοποίηση της κοινής τεχνολογικής πρωτοβουλίας για τις κυψέλες καυσίμου και το υδρογόνο, συστήνεται κοινή επιχείρηση κατά την έννοια του άρθρου 187 της Συνθήκης (εφεξής «κοινή επιχείρηση ΚΚΥ 2») για το χρονικό διάστημα από την 1η Ιανουαρίου 2014 έως την 31η Δεκεμβρίου 2024. 2. Η κοινή επιχείρηση ΚΚΥ 2 αντικαθιστά και διαδέχεται την κοινή επιχείρηση ΚΚΥ, η οποία συστάθηκε με τον κανονισμό (ΕΚ) αριθ. 521/2008 του Συμβουλίου. 3. Η κοινή επιχείρηση ΚΚΥ 2 συνιστά οργανισμό στον οποίο ανατίθεται η εκτέλεση σύμπραξης δημόσιου και ιδιωτικού τομέα, όπως αναφέρεται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου[19]. 4. Η κοινή επιχείρηση ΚΚΥ 2 διαθέτει νομική προσωπικότητα. Σε κάθε κράτος μέλος έχει την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες των αντίστοιχων κρατών μελών. Δύναται, ειδικότερα, να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. 5. Η έδρα της κοινής επιχείρησης ΚΚΥ 2 βρίσκεται στις Βρυξέλλες (Βέλγιο). 6. Το καταστατικό της κοινής επιχείρησης ΚΚΥ 2 παρατίθεται στο παράρτημα. Άρθρο 2 Στόχοι 1. Η κοινή επιχείρηση ΚΚΥ 2 έχει τους ακόλουθους στόχους: α) να συμβάλει στην εφαρμογή του κανονισμού (ΕΕ) αριθ. …/2013 του Ευρωπαϊκού Κοινοβουλίου και του Συμβουλίου, της ….2013, για τη θέσπιση του προγράμματος πλαισίου «Ορίζοντας 2020» και ιδίως του μέρους … της απόφασης αριθ. … /2013/ΕΕ του Συμβουλίου, της …2013, για τον καθορισμό του ειδικού προγράμματος υλοποίησης του προγράμματος πλαισίου «Ορίζοντας 2020»· β) να συμβάλει στους στόχους της κοινής τεχνολογικής πρωτοβουλίας για τις κυψέλες καυσίμου και το υδρογόνο, μέσω της ανάπτυξης ενός ισχυρού, βιώσιμου και ανταγωνιστικού σε παγκόσμια κλίμακα τομέα κυψελών καυσίμου και υδρογόνου στην Ένωση. 2. Ειδικότερα έχει ως στόχο: – να μειώσει το κόστος παραγωγής των συστημάτων κυψέλης καυσίμου που προορίζονται για χρήση σε εφαρμογές μεταφορών, με ταυτόχρονη αύξηση της διάρκειας ζωής τους σε επίπεδα ανταγωνιστικά προς τις συμβατικές τεχνολογίες, – να αυξήσει την ηλεκτρική απόδοση και τη βιωσιμότητα των διαφόρων κυψελών καυσίμου που χρησιμοποιούνται για την παραγωγή ηλεκτρικής ενέργειας, με ταυτόχρονη μείωση του κόστους, σε επίπεδα ανταγωνιστικά προς τις συμβατικές τεχνολογίες, – να αυξήσει την ενεργειακή απόδοση της παραγωγής υδρογόνου με ηλεκτρόλυση ύδατος, μειώνοντας ταυτόχρονα το κόστος κεφαλαίου, ούτως ώστε ο συνδυασμός του υδρογόνου και του συστήματος κυψέλης καυσίμου να είναι ανταγωνιστικός έναντι των εναλλακτικών λύσεων που είναι διαθέσιμες στην αγορά, και – να επιδείξει σε μεγάλη κλίμακα τη δυνατότητα χρήσης του υδρογόνου για την υποστήριξη της ενσωμάτωσης των ανανεώσιμων πηγών ενέργειας στα ενεργειακά συστήματα, μεταξύ άλλων μέσω της χρήσης του ως ανταγωνιστικού μέσου αποθήκευσης ενέργειας για την ηλεκτρική ενέργεια που παράγεται από ανανεώσιμες πηγές. Άρθρο 3 Χρηματοδοτική συνεισφορά της Ένωσης 1. Η ανώτατη συνεισφορά της Ένωσης, συμπεριλαμβανομένων των πιστώσεων ΕΖΕΣ, στην κοινή επιχείρηση ΚΚΥ 2 για την κάλυψη διοικητικών και επιχειρησιακών δαπανών ανέρχεται στο ποσό των 700 εκατομμυρίων ευρώ και περιλαμβάνει: α) έως 600 εκατομμύρια ευρώ, ποσό που αντιστοιχεί στην ανάληψη υποχρέωσης συνεισφοράς σύμφωνα με το άρθρο 4 παράγραφος 1, β) έως 100 εκατομμύρια ευρώ, ποσό ισοδύναμο προς τυχόν ανάληψη υποχρέωσης συμπληρωματικής συνεισφοράς άνω του ελάχιστου ποσού που ορίζεται στο άρθρο 4 παράγραφος 1. Η εν λόγω συνεισφορά καταβάλλεται από τις πιστώσεις που διατίθενται από τον γενικό προϋπολογισμό της Ένωσης στο πλαίσιο του ειδικού προγράμματος υλοποίησης του προγράμματος πλαισίου «Ορίζοντας 2020» σύμφωνα με τις σχετικές διατάξεις του άρθρου 58 παράγραφος 1 στοιχείο γ) σημείο iv) και τα άρθρα 60 και 61 του κανονισμού (ΕΕ, Ευρατόμ) αριθ. 966/2012 για τους οργανισμούς που αναφέρονται στο άρθρο 209 του εν λόγω κανονισμού. 2. Οι λεπτομερείς όροι της χρηματοδοτικής συνεισφοράς της Ένωσης καθορίζονται μέσω συμφωνίας ανάθεσης και ετήσιων συμφωνιών μεταφοράς κονδυλίων, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης ΚΚΥ 2. 3. Η συμφωνία ανάθεσης που αναφέρεται στην παράγραφο 2 περιλαμβάνει τα στοιχεία που προβλέπονται στο άρθρο 58 παράγραφος 3 και στα άρθρα 60 και 61 του κανονισμού (ΕΕ, Ευρατόμ) αριθ. 966/2012 και στο άρθρο 40 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, καθώς και, μεταξύ άλλων, τα ακόλουθα: α) τις απαιτήσεις για τη συνεισφορά της κοινής επιχείρησης ΚΚΥ 2 όσον αφορά τους σχετικούς δείκτες επιδόσεων που αναφέρονται στο παράρτημα ΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· β) τις απαιτήσεις για τη συνεισφορά της κοινής επιχείρησης ΚΚΥ 2 στο πλαίσιο της παρακολούθησης που αναφέρεται στο παράρτημα ΙΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· γ) τους ειδικούς δείκτες επιδόσεων που σχετίζονται με τη λειτουργία της κοινής επιχείρησης ΚΚΥ 2· δ) τις ρυθμίσεις σχετικά με την παροχή των αναγκαίων δεδομένων ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της όσον αφορά τη διάδοση και την υποβολή εκθέσεων· ε) τη χρήση και τις μεταβολές όσον αφορά τους ανθρώπινους πόρους, ιδίως τις προσλήψεις ανά ομάδα καθηκόντων, βαθμό και κατηγορία, τις ανακατατάξεις υπαλλήλων και τυχόν τροποποιήσεις στον αριθμό των μελών του προσωπικού. Άρθρο 4 Συνεισφορές άλλων μελών πλην της Ένωσης 1. Τα άλλα μέλη της κοινής επιχείρησης ΚΚΥ 2 πλην της Ένωσης καταβάλλουν ή μεριμνούν ώστε οι οντότητες που τα απαρτίζουν να καταβάλουν συνολική συνεισφορά ύψους τουλάχιστον 400 εκατομμυρίων ευρώ κατά το χρονικό διάστημα που καθορίζεται στο άρθρο 1. 2. Η συνεισφορά που αναφέρεται στην παράγραφο 1 συνίσταται στα ακόλουθα: α) συνεισφορές προς την κοινή επιχείρηση ΚΚΥ 2, όπως προβλέπεται στο άρθρο 13 παράγραφος 2 και στο άρθρο 13 παράγραφος 3 στοιχείο β) του καταστατικού που περιλαμβάνεται στο παράρτημα· β) συνεισφορές σε είδος, ύψους τουλάχιστον 300 εκατομμυρίων ευρώ από τα άλλα μέλη πλην της Ένωσης ή τις οντότητες που τα απαρτίζουν, κατά το χρονικό διάστημα που ορίζεται στο άρθρο 1, για την κάλυψη των δαπανών που επωμίζονται κατά την άσκηση συμπληρωματικών δραστηριοτήτων εκτός του προγράμματος εργασίας της κοινής επιχείρησης ΚΚΥ 2, οι οποίες συμβάλλουν στους στόχους της κοινής τεχνολογικής πρωτοβουλίας ΚΚΥ. Επιτρέπεται η παροχή στήριξης για τις εν λόγω δαπάνες από άλλα προγράμματα χρηματοδότησης της Ένωσης, τηρουμένων των εφαρμοστέων κανόνων και διαδικασιών. Στις περιπτώσεις αυτές, η χρηματοδότηση της Ένωσης δεν υποκαθιστά τις συνεισφορές σε είδος των άλλων μελών πλην της Ένωσης ή των οντοτήτων που τα απαρτίζουν. Οι δαπάνες που αναφέρονται στο στοιχείο β) δεν είναι επιλέξιμες για χρηματοδοτική στήριξη από την κοινή επιχείρηση ΚΚΥ 2. Οι αντίστοιχες δραστηριότητες προσδιορίζονται σε ετήσιο σχέδιο συμπληρωματικών δραστηριοτήτων, στο οποίο αναγράφεται η εκτιμώμενη αξία των σχετικών συνεισφορών. 3. Τα άλλα μέλη της κοινής επιχείρησης ΚΚΥ 2 πλην της Ένωσης υποβάλλουν στο διοικητικό συμβούλιο της κοινής επιχείρησης ΚΚΥ 2 έως την 31η Ιανουαρίου κάθε έτους έκθεση σχετικά με την αξία των προβλεπόμενων στην παράγραφο 2 συνεισφορών που καταβλήθηκαν κατά τη διάρκεια καθενός από τα προηγούμενα οικονομικά έτη. 4. Για τους σκοπούς της αποτίμησης των συνεισφορών που αναφέρονται στο στοιχείο β) της παραγράφου 2 και στο άρθρο 13 παράγραφος 3 στοιχείο β) του καταστατικού που παρατίθεται στο παράρτημα, οι δαπάνες προσδιορίζονται σύμφωνα με τις συνήθεις πρακτικές λογιστικής καταγραφής κόστους των αντίστοιχων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα / διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο εξωτερικό ελεγκτή που διορίζεται από την οικεία οντότητα. Η αποτίμηση των συνεισφορών επαληθεύεται από την κοινή επιχείρηση ΚΚΥ 2. Στις περιπτώσεις που εξακολουθούν να υφίστανται αβεβαιότητες, μπορεί να πραγματοποιηθεί σχετικός έλεγχος από την κοινή επιχείρηση ΚΚΥ 2. 5. Η Επιτροπή δύναται να διακόψει, να μειώσει κατ’ αναλογία ή να αναστείλει τη χρηματοδοτική συνεισφορά της Ένωσης στην κοινή επιχείρηση ΚΚΥ 2 ή να κινήσει τη διαδικασία διάλυσης που αναφέρεται στο άρθρο 21 παράγραφος 2 του καταστατικού που παρατίθεται στο παράρτημα, εφόσον τα αντίστοιχα μέλη ή οι οντότητες που τα απαρτίζουν δεν καταβάλλουν καθόλου, καταβάλλουν μόνο εν μέρει ή καταβάλλουν καθυστερημένα τις συνεισφορές που αναφέρονται στην παράγραφο 2. Άρθρο 5 Δημοσιονομικοί κανόνες Η κοινή επιχείρηση ΚΚΥ 2 θεσπίζει τους ειδικούς δημοσιονομικούς κανόνες της σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 και τον κανονισμό (ΕΕ) αριθ. … [κατ’ εξουσιοδότηση κανονισμός σχετικά με τον πρότυπο δημοσιονομικό κανονισμό για τις ΣΔΙΤ]. Άρθρο 6 Προσωπικό 1. Ο κανονισμός υπηρεσιακής κατάστασης των υπαλλήλων και το καθεστώς που εφαρμόζεται επί του λοιπού προσωπικού της Ευρωπαϊκής Ένωσης, όπως καθορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68[20] του Συμβουλίου, και οι κανόνες που θεσπίστηκαν κατόπιν συμφωνίας μεταξύ των θεσμικών οργάνων της Ένωσης για την έναρξη ισχύος του εν λόγω κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού εφαρμόζονται στο προσωπικό που απασχολείται από την κοινή επιχείρηση ΚΚΥ 2. 2. Το διοικητικό συμβούλιο ασκεί, έναντι του προσωπικού της κοινής επιχείρησης ΚΚΥ 2, τις αρμοδιότητες που ανατίθενται βάσει του κανονισμού υπηρεσιακής κατάστασης στην αρμόδια για τους διορισμούς αρχή και βάσει του καθεστώτος που εφαρμόζεται στο λοιπό προσωπικό στην αρμόδια για τη σύναψη συμβάσεων πρόσληψης αρχή (εφεξής οι «αρμοδιότητες της αρμόδιας για τους διορισμούς αρχής»). Το διοικητικό συμβούλιο εκδίδει, σύμφωνα με το άρθρο 110 του κανονισμού υπηρεσιακής κατάστασης των υπαλλήλων, απόφαση, δυνάμει του άρθρου 2 παράγραφος 1 του κανονισμού υπηρεσιακής κατάστασης των υπαλλήλων και του άρθρου 6 του καθεστώτος που εφαρμόζεται στο λοιπό προσωπικό, με την οποία αναθέτει στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω ανάθεση αρμοδιοτήτων. Ο εκτελεστικός διευθυντής έχει το δικαίωμα να μεταβιβάζει περαιτέρω τις εν λόγω αρμοδιότητες. Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των αρμοδιοτήτων που ανήκουν στην αρμόδια για τους διορισμούς αρχή και των αρμοδιοτήτων που ο τελευταίος μεταβίβασε περαιτέρω, και να τις ασκήσει το ίδιο ή να τις αναθέσει σε ένα από τα μέλη του ή σε άλλο μέλος του προσωπικού της κοινής επιχείρησης πλην του εκτελεστικού διευθυντή. 3. Το διοικητικό συμβούλιο θεσπίζει κατάλληλους εκτελεστικούς κανόνες του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό, σύμφωνα με το άρθρο 110 του κανονισμού υπηρεσιακής κατάστασης. 4. Οι πόροι σε προσωπικό καθορίζονται από τον πίνακα προσωπικού της κοινής επιχείρησης ΚΚΥ 2, στον οποίο αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων, εκφρασμένοι σε ισοδύναμα πλήρους απασχόλησης, σύμφωνα με τον ετήσιο προϋπολογισμό. 5. Το προσωπικό της κοινής επιχείρησης ΚΚΥ 2 απαρτίζεται από έκτακτο προσωπικό και συμβασιούχους υπαλλήλους. 6. Όλες οι δαπάνες που αφορούν το προσωπικό βαρύνουν την κοινή επιχείρηση ΚΚΥ 2. Άρθρο 7 Αποσπασμένοι εθνικοί εμπειρογνώμονες και πρακτικά ασκούμενοι 1. Η κοινή επιχείρηση ΚΚΥ 2 δύναται να κάνει χρήση αποσπασμένων εθνικών εμπειρογνωμόνων και πρακτικά ασκούμενων που δεν απασχολούνται από την κοινή επιχείρηση. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στα πληροφοριακά στοιχεία σχετικά με το προσωπικό, όπως αναφέρεται στο άρθρο 6 παράγραφος 4 του παρόντος κανονισμού, σύμφωνα με τον ετήσιο προϋπολογισμό. 2. Το διοικητικό συμβούλιο εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην κοινή επιχείρηση ΚΚΥ 2 και για τη χρήση πρακτικά ασκούμενων. Άρθρο 8 Προνόμια και ασυλίες Στην κοινή επιχείρηση ΚΚΥ 2 και στο προσωπικό της εφαρμόζεται το πρωτόκολλο περί των προνομίων και ασυλιών της Ένωσης. Άρθρο 9 Ευθύνη της κοινής επιχείρησης ΚΚΥ 2 1. Η συμβατική ευθύνη της κοινής επιχείρησης ΚΚΥ 2 διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία, απόφαση ή σύμβαση δίκαιο. 2. Στην περίπτωση εξωσυμβατικής ευθύνης, η κοινή επιχείρηση ΚΚΥ 2 αποκαθιστά οποιαδήποτε βλάβη προκαλεί το προσωπικό της κατά την εκτέλεση των καθηκόντων του, σύμφωνα με τις κοινές γενικές αρχές των νομοθεσιών των κρατών μελών. 3. Τυχόν πληρωμές εκ μέρους της κοινής επιχείρησης ΚΚΥ 2 συνεπεία της αναφερόμενης στις παραγράφους 1 και 2 ευθύνης, καθώς και τα έξοδα και οι δαπάνες που συνεπάγεται, θεωρούνται δαπάνες της κοινής επιχείρησης ΚΚΥ 2 και καλύπτονται από τους πόρους της κοινής επιχείρησης ΚΚΥ 2. 4. Η κοινή επιχείρηση ΚΚΥ 2 είναι η μόνη υπεύθυνη για την εκπλήρωση των υποχρεώσεών της. Άρθρο 10 Αρμοδιότητα του Δικαστηρίου και εφαρμοστέο δίκαιο 1. Το Δικαστήριο είναι αρμόδιο να αποφαίνεται υπό τους όρους που προβλέπονται στη Συνθήκη, καθώς και στις ακόλουθες περιπτώσεις: α) σε οποιαδήποτε διαφορά μεταξύ των μελών, η οποία αναφέρεται στο αντικείμενο του παρόντος κανονισμού· β) δυνάμει οποιασδήποτε ρήτρας διαιτησίας που περιλαμβάνεται σε συμφωνίες, αποφάσεις ή συμβάσεις που συνάπτονται από την κοινή επιχείρηση ΚΚΥ 2· γ) σε διαφορές που αφορούν την αποζημίωση βλαβών που έχουν προκαλέσει υπάλληλοι της κοινής επιχείρησης ΚΚΥ 2 κατά την εκτέλεση των καθηκόντων τους· δ) σε οποιαδήποτε διαφορά μεταξύ της κοινής επιχείρησης ΚΚΥ 2 και των υπαλλήλων της εντός των ορίων και υπό τους όρους που προβλέπονται στον κανονισμό υπηρεσιακής κατάστασης των υπαλλήλων και στο καθεστώς που εφαρμόζεται επί του λοιπού προσωπικού της Ευρωπαϊκής Ένωσης. 2. Για οποιοδήποτε θέμα το οποίο δεν καλύπτεται από τον παρόντα κανονισμό ή από άλλες νομοθετικές πράξεις της Ένωσης εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης ΚΚΥ 2. Άρθρο 11 Αξιολόγηση 1. Έως τις 31 Δεκεμβρίου 2017, η Επιτροπή θα διενεργήσει ενδιάμεση αξιολόγηση της κοινής επιχείρησης ΚΚΥ 2, στην οποία θα αξιολογηθεί, συγκεκριμένα, το επίπεδο της συμμετοχής και της συνεισφοράς στις έμμεσες δράσεις, τόσο από τις οντότητες που απαρτίζουν τα άλλα μέλη πλην της Ένωσης, όσο και από άλλες νομικές οντότητες. Έως τις 30 Ιουνίου 2018, η Επιτροπή θα ανακοινώσει στο Ευρωπαϊκό Κοινοβούλιο και το Συμβούλιο τα συμπεράσματα της αξιολόγησης, συνοδευόμενα από τις παρατηρήσεις της. 2. Βάσει των συμπερασμάτων της ενδιάμεσης αξιολόγησης που αναφέρονται στην παράγραφο 1, η Επιτροπή δύναται να ενεργήσει σύμφωνα με το άρθρο 4 παράγραφος 5 ή να λάβει οποιαδήποτε άλλα κατάλληλα μέτρα. 3. Εντός έξι μηνών από τη διάλυση της κοινής επιχείρησης ΚΚΥ 2, αλλά το αργότερο δύο έτη μετά την έναρξη της διαδικασίας διάλυσης η οποία αναφέρεται στο άρθρο 21 του καταστατικού που παρατίθεται στο παράρτημα, η Επιτροπή διενεργεί τελική αξιολόγηση της κοινής επιχείρησης ΚΚΥ 2. Τα συμπεράσματα της αξιολόγησης υποβάλλονται στο Ευρωπαϊκό Κοινοβούλιο και το Συμβούλιο. Άρθρο 12 Απαλλαγή 1. Η απαλλαγή ως προς την εκτέλεση του προϋπολογισμού όσον αφορά τη χρηματοδοτική συνεισφορά της Ένωσης στην κοινή επιχείρηση ΚΚΥ 2 εντάσσεται στο πλαίσιο της απαλλαγής που χορηγείται στην Επιτροπή από το Ευρωπαϊκό Κοινοβούλιο, κατόπιν σύστασης του Συμβουλίου, σύμφωνα με την προβλεπόμενη διαδικασία στο άρθρο 319 της Συνθήκης. 2. Η κοινή επιχείρηση ΚΚΥ 2 συνεργάζεται πλήρως με τα θεσμικά όργανα που συμμετέχουν στη διαδικασία για τη χορήγηση απαλλαγής και παρέχει, εφόσον συντρέχει λόγος, κάθε απαιτούμενη πρόσθετη πληροφορία. Στο πλαίσιο αυτό, ενδέχεται να της ζητηθεί να εκπροσωπείται στις συνεδριάσεις με τα αρμόδια θεσμικά όργανα ή τους αρμόδιους οργανισμούς και να επικουρεί στο έργο του τον κύριο διατάκτη της Επιτροπής. Άρθρο 13 Εκ των υστέρων έλεγχοι 1. Οι εκ των υστέρων έλεγχοι των δαπανών για τις έμμεσες δράσεις διεξάγονται από την κοινή επιχείρηση ΚΚΥ 2 σύμφωνα με το άρθρο 23 του κανονισμού (ΕΕ) αριθ. … [πρόγραμμα πλαίσιο «Ορίζοντας 2020»] στο πλαίσιο των έμμεσων δράσεων του προγράμματος πλαισίου «Ορίζοντας 2020». 2. Για λόγους συνοχής, η Επιτροπή δύναται να αποφασίσει να διενεργήσει τους ελέγχους που αναφέρονται στην παράγραφο 1. Άρθρο 14 Προστασία των οικονομικών συμφερόντων των μελών 1. Με την επιφύλαξη του άρθρου 17 παράγραφος 4 του καταστατικού που παρατίθεται στο παράρτημα, η κοινή επιχείρηση ΚΚΥ 2 εκχωρεί τόσο σε υπαλλήλους της Επιτροπής και σε λοιπά εξουσιοδοτημένα από αυτήν πρόσωπα όσο και στο Ελεγκτικό Συνέδριο, πρόσβαση στους χώρους και τις εγκαταστάσεις της, καθώς και σε όλα τα πληροφοριακά στοιχεία, συμπεριλαμβανομένων των πληροφοριών σε ηλεκτρονική μορφή, που είναι απαραίτητα για τη διενέργεια των ελέγχων τους. 2. Η Ευρωπαϊκή Υπηρεσία Καταπολέμησης της Απάτης (OLAF) δύναται να διεξάγει έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες που προβλέπονται στον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[21] και τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[22], με στόχο την εξακρίβωση του κατά πόσον υπήρξε απάτη, διαφθορά ή άλλη παράνομη δραστηριότητα η οποία θίγει τα οικονομικά συμφέροντα της Ένωσης σε σχέση με την εκάστοτε χρηματοδοτούμενη συμφωνία, απόφαση ή σύμβαση στο πλαίσιο του παρόντος κανονισμού. 3. Με την επιφύλαξη των παραγράφων 1 και 2, οι συμβάσεις, οι συμφωνίες και οι αποφάσεις που προκύπτουν από την εφαρμογή του παρόντος κανονισμού περιέχουν διατάξεις οι οποίες εξουσιοδοτούν ρητά την Επιτροπή, την κοινή επιχείρηση ΚΚΥ 2, το Ελεγκτικό Συνέδριο και την OLAF να διεξάγουν τους ελέγχους και τις έρευνες που αναφέρονται ανωτέρω, σύμφωνα με τις αντίστοιχες αρμοδιότητές τους. 4. Η κοινή επιχείρηση ΚΚΥ 2 διασφαλίζει την επαρκή προστασία των οικονομικών συμφερόντων των μελών της διενεργώντας η ίδια ή αναθέτοντας σε τρίτους τη διενέργεια κατάλληλων εσωτερικών και εξωτερικών ελέγχων. 5. Η κοινή επιχείρηση ΚΚΥ 2 προσχωρεί στη διοργανική συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την OLAF[23]. Η κοινή επιχείρηση ΚΚΥ 2 θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF. Άρθρο 15 Εμπιστευτικότητα Με την επιφύλαξη του άρθρου 16, η κοινή επιχείρηση ΚΚΥ 2 εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της ή των συμμετεχόντων σε δραστηριότητες της κοινής επιχείρησης ΚΚΥ 2. Άρθρο 16 Διαφάνεια 1. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής[24] εφαρμόζεται στα έγγραφα που βρίσκονται στην κατοχή της κοινής επιχείρησης ΚΚΥ 2. 2. Το διοικητικό συμβούλιο της κοινής επιχείρησης ΚΚΥ 2 δύναται να θεσπίζει τις πρακτικές ρυθμίσεις εφαρμογής του κανονισμού (ΕΚ) αριθ. 1049/2001. 3. Με την επιφύλαξη του άρθρου 10, οι αποφάσεις που λαμβάνει η κοινή επιχείρηση ΚΚΥ 2 δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή, σύμφωνα με τους όρους που προβλέπονται στο άρθρο 228 της Συνθήκης. Άρθρο 17 Κανόνες συμμετοχής και διάδοσης Ο κανονισμός (ΕΕ) αριθ. … [Κανόνες συμμετοχής και διάδοσης του προγράμματος πλαισίου «Ορίζοντας 2020»] εφαρμόζεται στις δράσεις που χρηματοδοτούνται από την κοινή επιχείρηση ΚΚΥ 2. Σύμφωνα με τον εν λόγω κανονισμό, η κοινή επιχείρηση ΚΚΥ 2 θεωρείται φορέας χρηματοδότησης και παρέχει χρηματοδοτική στήριξη σε έμμεσες δράσεις, όπως προβλέπεται στο άρθρο 1 του καταστατικού που παρατίθεται στο παράρτημα. Άρθρο 18 Στήριξη από το κράτος υποδοχής Μεταξύ της κοινής επιχείρησης ΚΚΥ 2 και του κράτους στο οποίο βρίσκεται η έδρα της μπορεί να συναφθεί διοικητική συμφωνία όσον αφορά τα προνόμια και τις ασυλίες και τη λοιπή στήριξη που πρέπει να παρέχει το εν λόγω κράτος στην κοινή επιχείρηση ΚΚΥ 2. Άρθρο 19 Κατάργηση και μεταβατικές διατάξεις 1. Ο κανονισμός (ΕΚ) αριθ. 521/2008 για τη σύσταση της κοινής επιχείρησης ΚΚΥ καταργείται από την 1η Ιανουαρίου 2014. 2. Με την επιφύλαξη της παραγράφου 1, οι δράσεις που έχουν αναληφθεί δυνάμει του κανονισμού (ΕΚ) αριθ. 521/2008/ΕΚ και οι οικονομικές υποχρεώσεις που αφορούν τις συγκεκριμένες δράσεις εξακολουθούν να διέπονται από τον εν λόγω κανονισμό έως την ολοκλήρωσή τους. Η ενδιάμεση αξιολόγηση που αναφέρεται στο άρθρο 11 παράγραφος 1 περιλαμβάνει τελική αξιολόγηση των δραστηριοτήτων της κοινής επιχείρησης ΚΚΥ δυνάμει του κανονισμού (ΕΚ) αριθ. 521/2008. 3. Ο παρών κανονισμός δεν επηρεάζει τα δικαιώματα και τις υποχρεώσεις του προσωπικού που απασχολείται δυνάμει του κανονισμού (ΕΚ) αριθ. 521/2008. Οι συμβάσεις εργασίας του προσωπικού που αναφέρεται στο πρώτο εδάφιο μπορούν να ανανεωθούν δυνάμει του παρόντος κανονισμού σύμφωνα με τον κανονισμό υπηρεσιακής κατάστασης των υπαλλήλων. Ειδικότερα, ο εκτελεστικός διευθυντής που διορίζεται βάσει του κανονισμού (ΕΚ) αριθ. 521/2008 αναλαμβάνει, για το υπόλοιπο της θητείας του, τα προβλεπόμενα από τον παρόντα κανονισμό καθήκοντα εκτελεστικού διευθυντή από την 1η Ιανουαρίου 2014. Οι λοιποί όροι της σύμβασης διατηρούνται ως έχουν. 4. Εάν δεν συμφωνείται διαφορετικά μεταξύ των μελών κατ’ εφαρμογή του κανονισμού (ΕΚ) αριθ. 521/2008, το σύνολο των δικαιωμάτων και των υποχρεώσεων, συμπεριλαμβανομένων των περιουσιακών στοιχείων, των οφειλών ή των υποχρεώσεων των μελών δυνάμει του εν λόγω κανονισμού, μεταβιβάζονται στα μέλη δυνάμει του παρόντος κανονισμού. 5. Τυχόν αχρησιμοποίητες πιστώσεις κατ’ εφαρμογή του κανονισμού (ΕΚ) αριθ. 521/2008 μεταφέρονται στην κοινή επιχείρηση ΚΚΥ 2. Άρθρο 20 Έναρξη ισχύος Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο Ο Πρόεδρος ΠΑΡΑΡΤΗΜΑ: ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ΚΚΥ 2 1 - Καθήκοντα Η κοινή επιχείρηση ΚΚΥ 2 εκτελεί τα ακόλουθα καθήκοντα: α) παροχή χρηματοδοτικής στήριξης σε έμμεσες δράσεις έρευνας και καινοτομίας, κυρίως με τη μορφή επιχορηγήσεων· β) δημιουργία κρίσιμης μάζας ερευνητικών προσπαθειών, η οποία θα αυξήσει την εμπιστοσύνη του κλάδου, των δημόσιων και των ιδιωτικών επενδυτών, των φορέων λήψης αποφάσεων και άλλων άμεσα ενδιαφερομένων και θα τους ενθαρρύνει να μετάσχουν σε ένα μακροπρόθεσμο πρόγραμμα· γ) ολοκλήρωση της έρευνας και τεχνολογικής ανάπτυξης και εστίαση στην επίτευξη μακροπρόθεσμων στόχων βιωσιμότητας και βιομηχανικής ανταγωνιστικότητας, όσον αφορά το κόστος, τις επιδόσεις και τη βιωσιμότητα, και άρση κρίσιμων τεχνολογικών φραγμών· δ) τόνωση της καινοτομίας και της ανάδυσης νέων αξιακών αλυσίδων· ε) διευκόλυνση της διάδρασης μεταξύ βιομηχανίας, πανεπιστημίων και ερευνητικών κέντρων· στ) προαγωγή της συμμετοχής ΜΜΕ στις δραστηριότητές της σύμφωνα με τους στόχους του προγράμματος πλαισίου «Ορίζοντας 2020»· ζ) διεξαγωγή κοινωνικοτεχνοοικονομικής έρευνας ευρείας εμβέλειας με σκοπό την αξιολόγηση και την παρακολούθηση της τεχνολογικής προόδου και των μη τεχνικών φραγμών που παρεμποδίζουν την είσοδο στην αγορά· η) ενθάρρυνση της εκπόνησης νέων κανονισμών και προτύπων και της αναθεώρησης των υφισταμένων, με σκοπό την εξάλειψη των τεχνητών φραγμών στην είσοδο στην αγορά και την υποστήριξη της εναλλαξιμότητας, της διαλειτουργικότητας, των διασυνοριακών συναλλαγών και των εξαγωγικών αγορών· θ) εξασφάλιση της αποτελεσματικής διαχείρισης της κοινής επιχείρησης για τις κυψέλες καυσίμου και το υδρογόνο· ι) δέσμευση ενωσιακών κονδυλίων και κινητοποίηση πόρων του ιδιωτικού τομέα και άλλων δημόσιων πόρων που απαιτούνται για την υλοποίηση των δραστηριοτήτων έρευνας και καινοτομίας στον τομέα των κυψελών καυσίμου και του υδρογόνου· ια) προώθηση και διευκόλυνση της συμμετοχής του κλάδου σε συμπληρωματικές δραστηριότητες που υλοποιούνται εκτός των έμμεσων δράσεων· ιβ) εκτέλεση δραστηριοτήτων ενημέρωσης, επικοινωνίας, αξιοποίησης και διάδοσης μέσω της κατ’ αναλογία εφαρμογής των διατάξεων του άρθρου 22 του κανονισμού (ΕΕ) αριθ. …/2013 [πρόγραμμα πλαίσιο «Ορίζοντας 2020»]· ιγ) εκτέλεση οποιουδήποτε άλλου καθήκοντος απαιτείται για την επίτευξη των στόχων που καθορίζονται στο άρθρο 2 του παρόντος κανονισμού. 2 - Μέλη Τα μέλη της κοινής επιχείρησης ΚΚΥ 2 είναι τα ακόλουθα: α) η Ένωση, εκπροσωπούμενη από την Επιτροπή, β) μετά την αποδοχή του παρόντος καταστατικού με σχετική υποστηρικτική επιστολή, ο βιομηχανικός όμιλος «New Energy World Industry Grouping AISBL», μια μη κερδοσκοπική οργάνωση συσταθείσα δυνάμει του βελγικού δικαίου (αριθμός μητρώου: 890025478, με μόνιμη έδρα στις Βρυξέλλες, Βέλγιο) (εφεξής «Βιομηχανικός Όμιλος») και γ) μετά την αποδοχή του παρόντος καταστατικού με σχετική υποστηρικτική επιστολή, ο ερευνητικός όμιλος «New European Research Grouping on Fuel Cells and Hydrogen AISBL», μια μη κερδοσκοπική οργάνωση συσταθείσα δυνάμει του βελγικού δικαίου (αριθμός μητρώου: 0897.679.372, με μόνιμο γραφείο στις Βρυξέλλες, Βέλγιο) (εφεξής «Ερευνητικός Όμιλος»). 3 - Μεταβολές της σύνθεσης 1. Οποιοδήποτε μέλος δύναται να παραιτηθεί από την ιδιότητα του μέλους της κοινής επιχείρησης ΚΚΥ 2. Η παραίτηση καθίσταται οριστική και ανέκκλητη έξι μήνες μετά τη σχετική κοινοποίηση προς τα υπόλοιπα μέλη, οπότε το αποχωρούν μέλος απαλλάσσεται από όλες τις υποχρεώσεις πλην των υποχρεώσεων που έχει εγκρίνει ή αναλάβει η κοινή επιχείρηση ΚΚΥ 2 πριν από την παραίτηση. 2. Η ιδιότητα μέλους της κοινής επιχείρησης ΚΚΥ 2 δεν μεταβιβάζεται σε τρίτους χωρίς προηγούμενη συγκατάθεση του διοικητικού συμβουλίου. 3. Κατόπιν οποιασδήποτε μεταβολής στη σύνθεση των μελών της δυνάμει του παρόντος άρθρου, η κοινή επιχείρηση ΚΚΥ 2 δημοσιεύει αμέσως στον δικτυακό της τόπο επικαιροποιημένο κατάλογο των μελών της κοινής επιχείρησης ΚΚΥ 2 με την ημερομηνία της αντίστοιχης μεταβολής. 4 - Οργάνωση της κοινής επιχείρησης ΚΚΥ 2 1. Τα όργανα της κοινής επιχείρησης ΚΚΥ 2 είναι τα εξής: α) το διοικητικό συμβούλιο· β) ο εκτελεστικός διευθυντής· γ) η επιστημονική επιτροπή· δ) η ομάδα εκπροσώπων των κρατών· ε) το φόρουμ ενδιαφερομένων. 2. Η επιστημονική επιτροπή, η ομάδα εκπροσώπων των κρατών και το φόρουμ ενδιαφερομένων είναι συμβουλευτικά όργανα της κοινής επιχείρησης ΚΚΥ 2. 5 - Σύνθεση του διοικητικού συμβουλίου Το διοικητικό συμβούλιο απαρτίζεται από τα ακόλουθα μέλη: α) τρεις εκπροσώπους της Ευρωπαϊκής Επιτροπής, β) έξι εκπροσώπους του Βιομηχανικού Ομίλου, εκ των οποίων τουλάχιστον ένας εκπροσωπεί ΜΜΕ, γ) έναν εκπρόσωπο του Ερευνητικού Ομίλου. 6 - Λειτουργία του διοικητικού συμβουλίου 1. Η Ευρωπαϊκή Επιτροπή κατέχει το 50% των δικαιωμάτων ψήφου. Η ψήφος της Επιτροπής είναι αδιαίρετη. Ο Βιομηχανικός Όμιλος κατέχει το 43% των δικαιωμάτων ψήφου και ο Ερευνητικός Όμιλος το 7% των δικαιωμάτων ψήφου. Τα μέλη καταβάλλουν κάθε δυνατή προσπάθεια για την επίτευξη συναίνεσης. Ελλείψει συναίνεσης, το διοικητικό συμβούλιο λαμβάνει τις αποφάσεις του με πλειοψηφία τουλάχιστον 75% του συνόλου των ψήφων, συμπεριλαμβανομένων των ψήφων των μελών που δεν παρίστανται. 2. Το διοικητικό συμβούλιο εκλέγει τον πρόεδρό του για θητεία δύο ετών. 3. Το διοικητικό συμβούλιο συνέρχεται σε τακτική συνεδρίαση τουλάχιστον δύο φορές ετησίως. Δύναται να συνέρχεται σε έκτακτη συνεδρίαση κατόπιν αιτήματος της Επιτροπής ή της πλειοψηφίας των εκπροσώπων του Βιομηχανικού Ομίλου και του Ερευνητικού Ομίλου ή εφόσον το ζητήσει ο πρόεδρός του. Οι συνεδριάσεις του διοικητικού συμβουλίου συγκαλούνται από τον πρόεδρό του και διεξάγονται κατά κανόνα στην έδρα της κοινής επιχείρησης ΚΚΥ 2. Ο εκτελεστικός διευθυντής έχει δικαίωμα συμμετοχής στις συσκέψεις, αλλά δεν διαθέτει δικαίωμα ψήφου. Ο πρόεδρος της ομάδας εκπροσώπων των κρατών δικαιούται να παρίσταται στις συνεδριάσεις του διοικητικού συμβουλίου ως παρατηρητής. Το διοικητικό συμβούλιο δύναται, κατά περίπτωση, να προσκαλεί ως παρατηρητές στις συνεδριάσεις του και άλλα πρόσωπα, ιδίως εκπροσώπους περιφερειακών αρχών της Ένωσης. Οι εκπρόσωποι των μελών δεν υπέχουν προσωπική ευθύνη για ενέργειες στις οποίες προβαίνουν υπό την ιδιότητά τους ως εκπροσώπων στο διοικητικό συμβούλιο. Το διοικητικό συμβούλιο καταρτίζει τον εσωτερικό του κανονισμό. 7 - Καθήκοντα του διοικητικού συμβουλίου 1. Το διοικητικό συμβούλιο φέρει τη συνολική ευθύνη για τις στρατηγικές κατευθύνσεις και τη λειτουργία της κοινής επιχείρησης ΚΚΥ 2 και επιβλέπει την υλοποίηση των δραστηριοτήτων της. 2. Το διοικητικό συμβούλιο επιτελεί ειδικότερα τα ακόλουθα καθήκοντα: α) αποφασίζει τη διαγραφή από την κοινή επιχείρηση ΚΚΥ 2 οποιουδήποτε μέλους δεν τηρεί τις υποχρεώσεις του· β) εγκρίνει τους δημοσιονομικούς κανόνες της κοινής επιχείρησης KKY 2 σύμφωνα με το άρθρο 5 του παρόντος κανονισμού· γ) εγκρίνει τον ετήσιο προϋπολογισμό της κοινής επιχείρησης ΚΚΥ 2, συμπεριλαμβανομένου του πίνακα προσωπικού, στον οποίο αναγράφεται ο αριθμός των θέσεων εκτάκτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· δ) ασκεί τις αρμοδιότητες της αρμόδιας για τους διορισμούς αρχής όσον αφορά το προσωπικό, σύμφωνα με το άρθρο 6 παράγραφος 2 του παρόντος κανονισμού· ε) διορίζει τον εκτελεστικό διευθυντή, παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του· στ) εγκρίνει, κατόπιν σύστασης του εκτελεστικού διευθυντή, το οργανόγραμμα του γραφείου προγράμματος το οποίο αναφέρεται στο άρθρο 9 παράγραφος 5 του καταστατικού· ζ) εγκρίνει το ετήσιο πρόγραμμα εργασίας και τις αντίστοιχες προβλέψεις δαπανών που προτείνει ο εκτελεστικός διευθυντής βάσει των γνωμοδοτήσεων της επιστημονικής επιτροπής και της ομάδας εκπροσώπων των κρατών· η) εγκρίνει το ετήσιο σχέδιο συμπληρωματικών δραστηριοτήτων που αναφέρεται στο άρθρο 4 παράγραφος 2 στοιχείο β) του παρόντος κανονισμού, κατόπιν πρότασης των άλλων μελών πλην της Ένωσης και κατόπιν διαβούλευσης, κατά περίπτωση, με ad hoc συμβουλευτική ομάδα· θ) εγκρίνει τους ετήσιους λογαριασμούς· ι) εγκρίνει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών· ια) μεριμνά, όπως ενδείκνυται, για τη σύσταση κλιμακίου εσωτερικού ελέγχου της κοινής επιχείρησης ΚΚΥ 2· ιβ) εγκρίνει τις προσκλήσεις υποβολής προτάσεων και, κατά περίπτωση, τους συναφείς κανόνες για τις διαδικασίες υποβολής, αξιολόγησης, επιλογής, ανάθεσης και αναθεώρησης· ιγ) εγκρίνει τον κατάλογο των δράσεων που επιλέγονται για χρηματοδότηση· ιδ) θεσπίζει, κατόπιν σύστασης του εκτελεστικού διευθυντή, την πολιτική επικοινωνίας της κοινής επιχείρησης ΚΚΥ 2· ιε) θεσπίζει, κατά περίπτωση, εκτελεστικούς κανόνες σύμφωνα με το άρθρο 6 παράγραφος 3 του παρόντος κανονισμού· ιστ) θεσπίζει, κατά περίπτωση, κανόνες για την απόσπαση εθνικών εμπειρογνωμόνων στην κοινή επιχείρηση ΚΚΥ 2 και για τη χρήση πρακτικά ασκούμενων σύμφωνα με το άρθρο 7 του παρόντος κανονισμού· ιζ) συγκροτεί, κατά περίπτωση, συμβουλευτικές ομάδες, επιπλέον των οργάνων της κοινής επιχείρησης ΚΚΥ 2· ιη) υποβάλλει, κατά περίπτωση, στην Επιτροπή τυχόν αιτήματα τροποποίησης του παρόντος κανονισμού που προτείνει οιοδήποτε μέλος της κοινής επιχείρησης ΚΚΥ 2· ιθ) έχει ευθύνη για κάθε εργασία που δεν εμπίπτει ρητά στα καθήκοντα οιουδήποτε από τα όργανα της κοινής επιχείρησης ΚΚΥ 2 και την οποία δύναται να αναθέσει σε κάποιο από τα εν λόγω όργανα. 8 - Διορισμός, παύση ή παράταση της θητείας του εκτελεστικού διευθυντή 1. Ο εκτελεστικός διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μέσω ανοικτής και διαφανούς διαδικασίας επιλογής. Εφόσον το κρίνει σκόπιμο, η Επιτροπή λαμβάνει υπόψη κατά τη διαδικασία επιλογής τους εκπροσώπους των λοιπών μελών της κοινής επιχείρησης ΚΚΥ 2. Συγκεκριμένα, εξασφαλίζεται η δέουσα εκπροσώπηση των λοιπών μελών της κοινής επιχείρησης ΚΚΥ 2 στο στάδιο προεπιλογής της διαδικασίας επιλογής. Για τον σκοπό αυτό, τα λοιπά μέλη της κοινής επιχείρησης ΚΚΥ 2 ορίζουν μέσω κοινής συμφωνίας έναν εκπρόσωπο και έναν παρατηρητή εξ ονόματος του διοικητικού συμβουλίου. 2. Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης ΚΚΥ 2 κατ’ εφαρμογή του άρθρου 2 στοιχείο α) του καθεστώτος που εφαρμόζεται επί του λοιπού προσωπικού της Ένωσης. Για τους σκοπούς της σύναψης σύμβασης με τον εκτελεστικό διευθυντή, η κοινή επιχείρηση ΚΚΥ 2 εκπροσωπείται από τον πρόεδρο του διοικητικού συμβουλίου. 3. Η θητεία του εκτελεστικού διευθυντή είναι τριετής. Πριν από τη λήξη της εν λόγω περιόδου, η Επιτροπή, λαμβάνοντας υπόψη, εφόσον το κρίνει σκόπιμο, τα λοιπά μέλη της κοινής επιχείρησης ΚΚΥ 2, προβαίνει σε αξιολόγηση των επιδόσεων του εκτελεστικού διευθυντή, καθώς και των μελλοντικών καθηκόντων και προκλήσεων της κοινής επιχείρησης ΚΚΥ 2. 4. Κατόπιν σχετικής πρότασης της Επιτροπής, στην οποία λαμβάνεται υπόψη η αξιολόγηση που αναφέρεται στην παράγραφο 3, το διοικητικό συμβούλιο δύναται να παρατείνει τη θητεία του εκτελεστικού διευθυντή μία φορά και για περίοδο που δεν υπερβαίνει τα τέσσερα έτη. 5. Εκτελεστικός διευθυντής του οποίου η θητεία έχει παραταθεί δεν επιτρέπεται να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του. 6. Η παύση του εκτελεστικού διευθυντή από τα καθήκοντά του επιτρέπεται μόνο με απόφαση του διοικητικού συμβουλίου, κατόπιν σχετικής πρότασης της Επιτροπής, η οποία λαμβάνει υπόψη, εφόσον το κρίνει σκόπιμο, τα λοιπά μέλη της κοινής επιχείρησης ΚΚΥ 2. 9 - Καθήκοντα του εκτελεστικού διευθυντή 1. Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ΚΚΥ 2 σύμφωνα με τις αποφάσεις του διοικητικού συμβουλίου. 2. Ο εκτελεστικός διευθυντής είναι ο νόμιμος εκπρόσωπος της κοινής επιχείρησης ΚΚΥ 2 και λογοδοτεί στο διοικητικό συμβούλιο. 3. Ο εκτελεστικός διευθυντής εκτελεί τον προϋπολογισμό της κοινής επιχείρησης ΚΚΥ 2. 4. Ειδικότερα, ο εκτελεστικός διευθυντής εκτελεί με ανεξάρτητο τρόπο τα ακόλουθα καθήκοντα: α) κατάρτιση και υποβολή προς έγκριση στο διοικητικό συμβούλιο του σχεδίου ετήσιου προϋπολογισμού, συμπεριλαμβανομένου του αντίστοιχου πίνακα προσωπικού, στον οποίο αναγράφεται ο αριθμός των θέσεων έκτακτων υπαλλήλων ανά βαθμό και ανά ομάδα καθηκόντων, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· β) κατάρτιση και υποβολή προς έγκριση στο διοικητικό συμβούλιο του ετήσιου προγράμματος εργασίας και των αντίστοιχων προβλέψεων δαπανών· γ) υποβολή προς έγκριση στο διοικητικό συμβούλιο των ετήσιων λογαριασμών· δ) κατάρτιση και υποβολή προς έγκριση στο διοικητικό συμβούλιο της ετήσιας έκθεσης δραστηριοτήτων, συμπεριλαμβανομένων των αντίστοιχων δαπανών· ε) υποβολή στο διοικητικό συμβούλιο της έκθεσης σχετικά με τις συνεισφορές σε είδος στις έμμεσες δράσεις, όπως προβλέπεται στο άρθρο 13 παράγραφος 3 στοιχείο β) του καταστατικού που περιλαμβάνεται στο παράρτημα· στ) υποβολή προς έγκριση στο διοικητικό συμβούλιο του καταλόγου των προτάσεων που επιλέγονται για χρηματοδότηση· ζ) υπογραφή επιμέρους συμφωνιών ή αποφάσεων επιχορήγησης· η) υπογραφή δημόσιων συμβάσεων· θ) εφαρμογή της πολιτικής επικοινωνίας της κοινής επιχείρησης ΚΚΥ 2· ι) οργάνωση, καθοδήγηση και εποπτεία της λειτουργίας και του προσωπικού της κοινής επιχείρησης ΚΚΥ 2 εντός των περιορισμών της ανάθεσης δραστηριοτήτων από το διοικητικό συμβούλιο, όπως ορίζεται στο άρθρο 6 παράγραφος 2 του παρόντος κανονισμού· ια) καθιέρωση και διασφάλιση της λειτουργίας ενός αποτελεσματικού και αποδοτικού συστήματος εσωτερικού ελέγχου και υποβολή έκθεσης στο διοικητικό συμβούλιο σχετικά με τυχόν σημαντικές αλλαγές· ιβ) διασφάλιση της διενέργειας εκτίμησης και διαχείρισης κινδύνων· ιγ) λήψη οιωνδήποτε άλλων αναγκαίων μέτρων για την αξιολόγηση της προόδου της κοινής επιχείρησης ΚΚΥ 2 ως προς την επίτευξη των στόχων της· ιδ) εκτέλεση οιουδήποτε άλλου καθήκοντος αναθέτει ή μεταβιβάζει στον εκτελεστικό διευθυντή το διοικητικό συμβούλιο. 5. Ο εκτελεστικός διευθυντής συγκροτεί γραφείο προγράμματος για την εκτέλεση, με δική του ευθύνη, όλων των καθηκόντων υποστήριξης που απορρέουν από τον παρόντα κανονισμό. Το γραφείο προγράμματος απαρτίζεται από το προσωπικό της κοινής επιχείρησης ΚΚΥ 2 και επιτελεί ειδικότερα τα ακόλουθα καθήκοντα: α) παροχή στήριξης στη δημιουργία και διαχείριση κατάλληλου λογιστικού συστήματος σύμφωνα με τους δημοσιονομικούς κανόνες της κοινής επιχείρησης ΚΚΥ 2· β) διαχείριση των προσκλήσεων υποβολής προτάσεων, όπως προβλέπεται στο ετήσιο πρόγραμμα εργασίας, και διαχείριση των συμφωνιών ή αποφάσεων, συμπεριλαμβανομένου του συντονισμού τους· γ) παροχή στα μέλη και τα λοιπά όργανα της κοινής επιχείρησης ΚΚΥ 2 όλων των σχετικών πληροφοριών και της απαραίτητης στήριξης για την εκτέλεση των καθηκόντων τους, καθώς και ανταπόκριση στα συγκεκριμένα αιτήματά τους· δ) επιτέλεση καθηκόντων γραμματειακής υποστήριξης για τα όργανα της κοινής επιχείρησης ΚΚΥ 2 και παροχή στήριξης σε οιαδήποτε συμβουλευτική ομάδα συγκροτείται από το διοικητικό συμβούλιο. 10 - Επιστημονική επιτροπή 1. Η επιστημονική επιτροπή απαρτίζεται από εννέα το πολύ μέλη. Η επιτροπή εκλέγει πρόεδρο μεταξύ των μελών της. 2. Στην επιστημονική επιτροπή εκπροσωπούνται ισόρροπα παγκοσμίως αναγνωρισμένοι εμπειρογνώμονες από την πανεπιστημιακή κοινότητα, τον βιομηχανικό κλάδο και τις ρυθμιστικές αρχές. Συλλογικά, τα μέλη της επιστημονικής επιτροπής διαθέτουν τα απαραίτητα επιστημονικά προσόντα και την εμπειρογνωμοσύνη που καλύπτουν το απαιτούμενο τεχνικό πεδίο για την παροχή επιστημονικά τεκμηριωμένων συστάσεων στην κοινή επιχείρηση ΚΚΥ 2. 3. Το διοικητικό συμβούλιο θεσπίζει τα συγκεκριμένα κριτήρια και τη διαδικασία επιλογής των μελών της επιστημονικής επιτροπής και διορίζει τα μέλη της. Το διοικητικό συμβούλιο λαμβάνει υπόψη τους δυνητικούς υποψηφίους που προτείνει η ομάδα εκπροσώπων των κρατών της ΚΚΥ 2. 4. Η επιστημονική επιτροπή επιτελεί τα ακόλουθα καθήκοντα: α) παροχή συμβουλών σχετικά με τις επιστημονικές προτεραιότητες που πρέπει να εξετάζονται στα ετήσια προγράμματα εργασίας· β) παροχή συμβουλών σχετικά με τα επιστημονικά επιτεύγματα που περιγράφονται στην ετήσια έκθεση δραστηριοτήτων. 5. Η επιστημονική επιτροπή συνεδριάζει τουλάχιστον μία φορά ετησίως. Οι συνεδριάσεις της ομάδας συγκαλούνται από τον πρόεδρό της. 6. Στις συνεδριάσεις της επιστημονικής επιτροπής είναι δυνατόν να προσκαλούνται να συμμετάσχουν και άλλα πρόσωπα πλην των μελών της, κατόπιν σύμφωνης γνώμης του προέδρου. 7. Η επιστημονική επιτροπή καταρτίζει τον εσωτερικό κανονισμό της. 11 - Ομάδα εκπροσώπων των κρατών 1. Η ομάδα εκπροσώπων των κρατών της ΚΚΥ 2 απαρτίζεται από έναν εκπρόσωπο εκάστου κράτους μέλους και εκάστης συνδεδεμένης χώρας με το πρόγραμμα πλαίσιο «Ορίζοντας 2020». Η ομάδα εκλέγει πρόεδρο μεταξύ των μελών της. 2. Η ομάδα εκπροσώπων των κρατών συνεδριάζει τουλάχιστον μία φορά ετησίως. Οι συνεδριάσεις της ομάδας συγκαλούνται από τον πρόεδρό της. Στις συνεδριάσεις συμμετέχουν ο εκτελεστικός διευθυντής και ο πρόεδρος του διοικητικού συμβουλίου ή οι εκπρόσωποί τους. Ο πρόεδρος της ομάδας εκπροσώπων των κρατών δύναται να προσκαλεί ως παρατηρητές στις συνεδριάσεις της και άλλα πρόσωπα, ιδίως εκπροσώπους περιφερειακών αρχών της Ένωσης. 3. Ειδικότερα, η ομάδα εκπροσώπων των κρατών επιθεωρεί τα πληροφοριακά στοιχεία και διατυπώνει γνώμες σχετικά με τα ακόλουθα θέματα: α) την πρόοδο του προγράμματος στο πλαίσιο της κοινής επιχείρησης ΚΚΥ 2 και την επίτευξη των στόχων της· β) την επικαιροποίηση των στρατηγικών κατευθύνσεων· γ) τους συνδέσμους με το πρόγραμμα πλαίσιο «Ορίζοντας 2020»· δ) τα ετήσια προγράμματα εργασίας· ε) τη συμμετοχή των ΜΜΕ. 4. Η ομάδα εκπροσώπων των κρατών παρέχει επίσης πληροφορίες και μεσολαβεί στην κοινή επιχείρηση ΚΚΥ 2 σε σχέση με τα ακόλουθα θέματα: α) το καθεστώς των συναφών εθνικών ή περιφερειακών προγραμμάτων έρευνας και καινοτομίας και τον προσδιορισμό δυνητικών τομέων συνεργασίας, συμπεριλαμβανομένης της ανάπτυξης τεχνολογιών ΚΚΥ· β) τα ειδικά μέτρα που λαμβάνονται σε εθνικό ή περιφερειακό επίπεδο όσον αφορά τις εκδηλώσεις διάδοσης, τα θεματικά τεχνικά εργαστήρια και τις δραστηριότητες επικοινωνίας. 5. Η ομάδα εκπροσώπων των κρατών δύναται να διατυπώνει, με δική της πρωτοβουλία, συστάσεις προς την κοινή επιχείρηση ΚΚΥ 2 σχετικά με τεχνικά, διοικητικά και οικονομικά θέματα, ιδίως όταν αυτά θίγουν εθνικά ή περιφερειακά συμφέροντα. H κοινή επιχείρηση ΚΚΥ 2 τηρεί την ομάδα εκπροσώπων των κρατών ενήμερη σχετικά με τη συνέχεια που δίδει στις εν λόγω συστάσεις. 6. Η ομάδα εκπροσώπων των κρατών της ΚΚΥ 2 θεσπίζει τον εσωτερικό κανονισμό της. 12 - Φόρουμ ενδιαφερομένων 1. Το φόρουμ ενδιαφερομένων είναι ανοικτό σε όλους τους δημόσιους και ιδιωτικούς ενδιαφερόμενους φορείς και σε διεθνείς ομάδες συμφερόντων από τα κράτη μέλη, τις συνδεδεμένες χώρες, καθώς και από άλλες χώρες. 2. Το φόρουμ ενδιαφερομένων πρέπει να τηρείται ενήμερο για τις δραστηριότητες της κοινής επιχείρησης ΚΚΥ 2 και καλείται να διατυπώσει παρατηρήσεις. 3. Οι συνεδριάσεις του φόρουμ ενδιαφερομένων συγκαλούνται από τον εκτελεστικό διευθυντή. 13 - Πηγές χρηματοδότησης 1. Η κοινή επιχείρηση ΚΚΥ 2 χρηματοδοτείται από κοινού από την Ένωση και τα άλλα μέλη πλην της Ένωσης ή από τις οντότητες που τα απαρτίζουν μέσω χρηματοδοτικών συνεισφορών που καταβάλλονται σε δόσεις και μέσω συνεισφορών για την κάλυψη των δαπανών που επωμίζονται κατά την υλοποίηση έμμεσων δράσεων τις οποίες δεν καλύπτει η κοινή επιχείρηση ΚΚΥ 2. 2. Οι διοικητικές δαπάνες της κοινής επιχείρησης ΚΚΥ 2 δεν υπερβαίνουν το ποσό των 40 εκατομμυρίων ευρώ και καλύπτονται μέσω χρηματοδοτικών συνεισφορών οι οποίες κατανέμονται ισομερώς, σε ετήσια βάση, μεταξύ της Ένωσης και των άλλων μελών πλην της Ένωσης. Η συνεισφορά της Ένωσης ανέρχεται στο 50%, του Βιομηχανικού Ομίλου στο 43% και του Ερευνητικού Ομίλου στο 7%. Εάν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των επιχειρησιακών δαπανών της κοινής επιχείρησης ΚΚΥ 2. 3. Οι επιχειρησιακές δαπάνες της κοινής επιχείρησης ΚΚΥ 2 καλύπτονται από τις ακόλουθες συνεισφορές: α) χρηματοδοτική συνεισφορά της Ένωσης· β) συνεισφορές σε είδος από τις οντότητες που απαρτίζουν τα άλλα μέλη πλην της Ένωσης, τα οποία συμμετέχουν στις έμμεσες δράσεις, για την κάλυψη των δαπανών που επωμίζονται κατά την υλοποίηση των έμμεσων δράσεων, αφαιρουμένης της συνεισφοράς της κοινής επιχείρησης ΚΚΥ 2 και οιασδήποτε άλλης συνεισφοράς της Ένωσης για τις εν λόγω δαπάνες. 4. Οι πόροι που εγγράφονται στον προϋπολογισμό της κοινής επιχείρησης ΚΚΥ 2 προέρχονται από τις ακόλουθες συνεισφορές: α) χρηματοδοτικές συνεισφορές των μελών για τις διοικητικές δαπάνες· β) χρηματοδοτική συνεισφορά της Ένωσης για τις επιχειρησιακές δαπάνες· γ) κάθε έσοδο που αποφέρει η κοινή επιχείρηση ΚΚΥ 2· δ) άλλες χρηματοδοτικές συνεισφορές, πόροι και έσοδα. Οι τόκοι που ενδεχομένως προκύπτουν από τις συνεισφορές που καταβάλλουν στην κοινή επιχείρηση ΚΚΥ 2 τα μέλη της λογίζονται ως έσοδα της κοινής επιχείρησης ΚΚΥ 2. 5. Όλοι οι πόροι και οι δραστηριότητες της κοινής επιχείρησης ΚΚΥ 2 διατίθενται για την επίτευξη των στόχων που καθορίζονται στο άρθρο 2 του παρόντος κανονισμού. 6. Η κοινή επιχείρηση ΚΚΥ 2 έχει την κυριότητα όλων των περιουσιακών στοιχείων που παράγει η ίδια ή που της μεταβιβάζονται προς εκπλήρωση των στόχων της, οι οποίοι καθορίζονται στο άρθρο 2 του παρόντος κανονισμού. 7. Εκτός από την περίπτωση στην οποία η κοινή επιχείρηση ΚΚΥ 2 τελεί υπό καθεστώς διάλυσης κατ’ εφαρμογή του άρθρου 21 του καταστατικού, δεν καταβάλλεται στα μέλη της κοινής επιχείρησης ΚΚΥ 2 ενδεχόμενο πλεόνασμα εσόδων έναντι των δαπανών. 14 - Χρηματοδοτικές υποχρεώσεις Οι χρηματοδοτικές υποχρεώσεις της κοινής επιχείρησης KKY 2 δεν υπερβαίνουν το ποσό των χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της. 15 - Οικονομικό έτος Το οικονομικό έτος ορίζεται από την 1η Ιανουαρίου έως τις 31 Δεκεμβρίου. 16 - Επιχειρησιακός και χρηματοοικονομικός προγραμματισμός 1. Ο εκτελεστικός διευθυντής υποβάλλει προς έγκριση στο διοικητικό συμβούλιο σχέδιο του ετήσιου προγράμματος εργασίας, το οποίο περιλαμβάνει αναλυτικό πρόγραμμα των δραστηριοτήτων έρευνας και καινοτομίας, των διοικητικών δραστηριοτήτων και των αντίστοιχων προβλέψεων δαπανών για το επόμενο έτος. Στο σχέδιο του προγράμματος εργασίας περιλαμβάνεται επίσης η εκτιμώμενη αξία των συνεισφορών που πρέπει να καταβληθούν σύμφωνα με το άρθρο 13 παράγραφος 3 στοιχείο β) του καταστατικού. 2. Το ετήσιο πρόγραμμα εργασίας εκάστου έτους εγκρίνεται πριν από το τέλος του προηγούμενου έτους και δημοσιοποιείται. 3. Ο εκτελεστικός διευθυντής καταρτίζει το προσχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο. 4. Ο ετήσιος προϋπολογισμός εκάστου έτους εγκρίνεται από το διοικητικό συμβούλιο πριν από το τέλος του προηγούμενου έτους. 5. Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της συνεισφοράς της Ένωσης όπως καθορίζεται στον προϋπολογισμό της Ένωσης. 17 - Επιχειρησιακές και χρηματοοικονομικές εκθέσεις 1. Ο εκτελεστικός διευθυντής υποβάλλει στο διοικητικό συμβούλιο ετήσια έκθεση σχετικά με την εκτέλεση των καθηκόντων του σύμφωνα με τους δημοσιονομικούς κανόνες της κοινής επιχείρησης ΚΚΥ 2. Έως τις 15 Φεβρουαρίου κάθε έτους, ο εκτελεστικός διευθυντής υποβάλλει προς έγκριση στο διοικητικό συμβούλιο ετήσια έκθεση δραστηριοτήτων σχετικά με την πρόοδο που έχει σημειώσει η κοινή επιχείρηση ΚΚΥ 2 κατά το προηγούμενο ημερολογιακό έτος, ιδίως όσον αφορά το ετήσιο πρόγραμμα εργασίας για το εν λόγω έτος. Στη συγκεκριμένη έκθεση περιλαμβάνονται, μεταξύ άλλων, πληροφορίες σχετικά με τα ακόλουθα θέματα: α) τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες· β) τις δράσεις που προτάθηκαν, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα· γ) τις δράσεις που προτάθηκαν για χρηματοδότηση, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα, και αναγράφεται η συνεισφορά της κοινής επιχείρησης ΚΚΥ 2 προς τους επιμέρους συμμετέχοντες και τις επιμέρους δράσεις. 2. Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται. 3. Η κοινή επιχείρηση ΚΚΥ 2 υποβάλλει στην Επιτροπή ετήσια έκθεση κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012. 4. Οι λογαριασμοί της κοινής επιχείρησης ΚΚΥ 2 ελέγχονται από ανεξάρτητο ελεγκτικό οργανισμό, όπως προβλέπεται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012. Οι λογαριασμοί της κοινής επιχείρησης ΚΚΥ 2 δεν υπόκεινται στον έλεγχο του Ελεγκτικού Συνεδρίου. 18 – Εσωτερικός έλεγχος Ο εσωτερικός ελεγκτής της Επιτροπής ασκεί τις ίδιες εξουσίες επί της κοινής επιχείρησης ΚΚΥ 2 με αυτές που ασκεί σε σχέση με την Επιτροπή. 19 - Ευθύνη των μελών και ασφάλιση 1. Η οικονομική ευθύνη των μελών για τα χρέη της κοινής επιχείρησης ΚΚΥ 2 περιορίζεται στην ήδη καταβληθείσα συνεισφορά τους για τις διοικητικές δαπάνες. 2. Η κοινή επιχείρηση ΚΚΥ 2 συνάπτει και διατηρεί κατάλληλη ασφαλιστική σύμβαση. 20 - Σύγκρουση συμφερόντων 1. Η κοινή επιχείρηση ΚΚΥ 2, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους. 2. Το διοικητικό συμβούλιο της κοινής επιχείρησης ΚΚΥ 2 δύναται να θεσπίζει κανόνες για την πρόληψη και τη διαχείριση συγκρούσεων συμφερόντων σε σχέση με τα μέλη της, τα όργανα και το προσωπικό της. Στους εν λόγω κανόνες λαμβάνεται μέριμνα ώστε να αποφεύγεται κάθε ενδεχόμενο σύγκρουσης συμφερόντων για τους εκπροσώπους των μελών στο διοικητικό συμβούλιο. 21 - Διάλυση 1. Η κοινή επιχείρηση ΚΚΥ 2 διαλύεται στο τέλος της περιόδου που ορίζεται στο άρθρο 1 του παρόντος κανονισμού. 2. Η διαδικασία διάλυσης κινείται αυτομάτως σε περίπτωση αποχώρησης της Ευρωπαϊκής Επιτροπής ή όλων των άλλων μελών πλην της Ένωσης από την κοινή επιχείρηση ΚΚΥ 2. 3. Για τις ανάγκες της διαδικασίας διάλυσης της κοινής επιχείρησης ΚΚΥ 2, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου. 4. Κατά τη διάλυση της κοινής επιχείρησης ΚΚΥ 2, τα περιουσιακά στοιχεία της χρησιμοποιούνται για την κάλυψη των υποχρεώσεων της κοινής επιχείρησης ΚΚΥ 2 και των δαπανών που συνδέονται με τη διάλυσή της. Τυχόν πλεόνασμα κατανέμεται μεταξύ των μελών κατά τον χρόνο της διάλυσης κατ’ αναλογία του ποσού της χρηματοδοτικής συνεισφοράς τους στην κοινή επιχείρηση ΚΚΥ 2. Το αντίστοιχο πλεόνασμα που διανέμεται ενδεχομένως στην Ένωση επιστρέφεται στον προϋπολογισμό της Ένωσης. 5. Θεσπίζεται ad hoc διαδικασία για την εξασφάλιση της κατάλληλης διαχείρισης τυχόν συμφωνιών που συνήφθησαν ή αποφάσεων που ελήφθησαν από την κοινή επιχείρηση ΚΚΥ 2, καθώς και τυχόν δημόσιων συμβάσεων, των οποίων η διάρκεια ισχύος υπερβαίνει τη διάρκεια ισχύος της κοινής επιχείρησης. ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχοι 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις 1.7. Προβλεπόμενος(-οι) τρόπος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες για την παρακολούθηση και την υποβολή εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση των εκτιμώμενων επιπτώσεων στις δαπάνες 3.2.2. Εκτιμώμενες επιπτώσεις στις πιστώσεις της κοινής επιχείρησης «Κυψέλες καυσίμου και υδρογόνο» 3.2.3. Εκτιμώμενες επιπτώσεις στους ανθρώπινους πόρους της κοινής επιχείρησης «Κυψέλες καυσίμου και υδρογόνο» 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συνεισφορές τρίτων 3.3. Εκτιμώμενες επιπτώσεις στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας Πρόταση κανονισμού του Συμβουλίου σχετικά με την κοινή επιχείρηση «Κυψέλες καυσίμου και υδρογόνο 2». 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[25] Πρόγραμμα πλαίσιο για την έρευνα και την καινοτομία «Ορίζοντας 2020». Οι κοινωνιακές προκλήσεις που αντιμετωπίζονται είναι οι εξής: «Ασφαλής, καθαρή και αποδοτική ενέργεια» και «Έξυπνες, οικολογικές και ενοποιημένες μεταφορές». 1.3. Χαρακτήρας της πρότασης/πρωτοβουλίας ¨ Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[26] x Η πρόταση/πρωτοβουλία αφορά την επέκταση υφιστάμενης δράσης ¨ Η πρόταση/πρωτοβουλία αφορά δράση αναπροσανατολισμένη προς νέα δράση 1.4. Στόχος(-οι) 1.4.1. Ο/οι πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Ο γενικός στόχος της προτεινόμενης συνέχισης της κοινής επιχείρησης «Κυψέλες καυσίμου και υδρογόνο» (ΚΚΥ) στο πλαίσιο του προγράμματος πλαισίου «Ορίζοντας 2020» συνίσταται στην εφαρμογή ενός βέλτιστου προγράμματος έρευνας και καινοτομίας σε επίπεδο ΕΕ και στην ανάπτυξη ενός ισχυρού, βιώσιμου και ανταγωνιστικού σε παγκόσμια κλίμακα τομέα κυψελών καυσίμου και υδρογόνου στην Ένωση, με σκοπό ειδικότερα: - τη μείωση του κόστους παραγωγής των συστημάτων κυψέλης καυσίμου που προορίζονται για χρήση σε εφαρμογές μεταφορών, με ταυτόχρονη αύξηση της διάρκειας ζωής τους σε επίπεδα ανταγωνιστικά προς τις συμβατικές τεχνολογίες· - την αύξηση της ηλεκτρικής απόδοσης και της βιωσιμότητας των διαφόρων κυψελών καυσίμου που χρησιμοποιούνται για την παραγωγή ηλεκτρικής ενέργειας, με ταυτόχρονη μείωση του κόστους, σε επίπεδα ανταγωνιστικά προς τις συμβατικές τεχνολογίες· - την αύξηση της ενεργειακής απόδοσης της παραγωγής υδρογόνου με ηλεκτρόλυση ύδατος, με ταυτόχρονη μείωση του κόστους κεφαλαίου, ούτως ώστε ο συνδυασμός του υδρογόνου και του συστήματος κυψέλης καυσίμου να είναι ανταγωνιστικός έναντι των εναλλακτικών λύσεων που είναι διαθέσιμες στην αγορά· - την επίδειξη σε μεγάλη κλίμακα της δυνατότητας χρήσης του υδρογόνου ως ανταγωνιστικού μέσου αποθήκευσης ενέργειας για την ηλεκτρική ενέργεια που παράγεται από ανανεώσιμες πηγές. 1.4.2. Προσδοκώμενα αποτελέσματα και επιπτώσεις Οι δυνατότητες της ΚΕ ΚΚΥ 2 να συμβάλει στην ανάπτυξη, τη δημιουργία θέσεων απασχόλησης και την ανταγωνιστικότητα στην Ευρωπαϊκή Ένωση περιγράφονται στο σημείο 2.2 της εκτίμησης επιπτώσεων. 1.4.3. Δείκτες αποτελεσμάτων και επιπτώσεις Για την παρακολούθηση της ΚΕ ΚΚΥ 2 κατά την περίοδο 2014-2020 προτείνεται ένα σύνολο βασικών δεικτών επιδόσεων (ΒΔΕ), σύμφωνα με τους ειδικούς στόχους του προγράμματος. Τομέας || Περιγραφή ΒΔΕ || Στόχος || Πότε; Επιχειρησιακός στόχος 1: || Ιδιωτικές και δημόσιες δαπάνες σε δραστηριότητες Ε&Α, καινοτομίας και πρώιμης εφαρμογής στην Ευρώπη (ενεργοποιούμενες από την ΚΕ) || > 1,4 δισεκατομμύρια ευρώ κατά την περίοδο 2014-2020 || Έως το 2020 Επιχειρησιακός στόχος 2: || Συμμετοχή ΜΜΕ στο πρόγραμμα της ΚΕ || ≥ 25% || Σε κάθε ΠΥΠ Επιχειρησιακός στόχος 3: || Έργα επίδειξης της ΚΕ ΚΚΥ 2 που φιλοξενούνται στα κράτη μέλη και στις περιφέρειες που χρηματοδοτούνται από τα διαρθρωτικά ταμεία της ΕΕ || 7 έργα || Έως το 2020 Επιχειρησιακός στόχος 4: || Χρόνος χορήγησης (από το κλείσιμο της πρόσκλησης υποβολής προτάσεων έως την υπογραφή της επιχορήγησης) Χρόνος καταβολής της επιχορήγησης || < 180 ημέρες < 90 ημέρες || Σε κάθε ΠΥΠ 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Στο πλαίσιο του προγράμματος πλαισίου «Ορίζοντας 2020», η ΚΕ ΚΚΥ 2 συμβάλλει στον συνολικό στόχο της ΕΕ για έξυπνη, διατηρήσιμη και χωρίς αποκλεισμούς ανάπτυξη με τους ακόλουθους τρόπους: - ενίσχυση του μεριδίου των τεχνολογιών κυψελών καυσίμου και υδρογόνου που χρησιμοποιούνται σε βιώσιμα και χαμηλών ανθρακούχων εκπομπών συστήματα παραγωγής ενέργειας και μεταφορών· - διασφάλιση μιας ηγετικής σε παγκόσμιο επίπεδο, ανταγωνιστικής ευρωπαϊκής βιομηχανίας κυψελών καυσίμου και υδρογόνου· - εξασφάλιση ανάπτυξης χωρίς αποκλεισμούς για την ευρωπαϊκή βιομηχανία κυψελών καυσίμου και υδρογόνου, με ταυτόχρονη αύξηση και διατήρηση των θέσεων απασχόλησης. 1.5.2. Προστιθέμενη αξία της παρέμβασης της ΕΕ Η παρέμβαση σε επίπεδο ΕΕ θα μειώσει τις διαφορές μεταξύ των εθνικών προγραμμάτων, τον κατακερματισμό και τη δυνητική αλληλεπικάλυψή τους. Λόγω του υπερεθνικού χαρακτήρα των προς ανάπτυξη υποδομών και τεχνολογιών και της αναγκαιότητας συγκέντρωσης επαρκούς μάζας πόρων, η συνένωση και ο συντονισμός των προσπαθειών έρευνας και ανάπτυξης σε επίπεδο ΕΕ προσφέρουν μεγαλύτερες εγγυήσεις επιτυχίας. Η παρέμβαση της Ευρωπαϊκής Ένωσης θα συμβάλει επίσης στον εξορθολογισμό των ερευνητικών προγραμμάτων και στη διασφάλιση της διαλειτουργικότητας των αναπτυσσόμενων συστημάτων. 1.5.3. Διδάγματα από ανάλογες εμπειρίες του παρελθόντος Η πρώτη ενδιάμεση αξιολόγηση της ΚΕ ΚΚΥ, η οποία συστάθηκε το 2008, ολοκληρώθηκε το 2011 και κατέληξε στο συμπέρασμα ότι η προσέγγιση της κοινής επιχείρησης επιτυγχάνει εν γένει την προώθηση δραστηριοτήτων δημόσιου-ιδιωτικού τομέα στο πεδίο της τεχνολογικής ανάπτυξης και της επίδειξης, ενώ παρέχει επίσης σταθερότητα για την κοινότητα Ε&Α. 1.5.4. Συμβατότητα και πιθανή συνέργεια με άλλα κατάλληλα μέσα Το εν λόγω ζήτημα εξετάζεται στα σημεία 2.6, 3.2 και 5.9 του εγγράφου εκτίμησης επιπτώσεων που επισυνάπτεται στην παρούσα πρόταση. 1.6. Διάρκεια και δημοσιονομικές επιπτώσεις x Πρόταση/πρωτοβουλία περιορισμένης διάρκειας x Ισχύς πρότασης/πρωτοβουλίας από την 1.1.2014 έως τις 31.12.2024 x Δημοσιονομικές επιπτώσεις από το 2014 έως το 2020 ως προς τις πιστώσεις ανάληψης υποχρεώσεων και από το 2014 έως το 2024 ως προς τις πιστώσεις πληρωμών. ¨ Πρόταση /πρωτοβουλία απεριόριστης διάρκειας – Περίοδος σταδιακής εφαρμογής από το ΕΕΕΕ έως το ΕΕΕΕ, – και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[27] ¨ Άμεση διαχείριση από την Επιτροπή μέσω: ¨ εκτελεστικών οργανισμών ¨ Επιμερισμένη διαχείριση με τα κράτη μέλη: x Έμμεση διαχείριση με την ανάθεση καθηκόντων εκτέλεσης του προϋπολογισμού: ¨ σε διεθνείς οργανισμούς και τους φορείς τους (να προσδιοριστούν)· ¨ στην ΕΤΕπ και στο Ευρωπαϊκό Ταμείο Επενδύσεων· x στους οργανισμούς που αναφέρονται στο άρθρο 209 του δημοσιονομικού κανονισμού· ¨ σε φορείς δημοσίου δικαίου· ¨ σε φορείς ιδιωτικού δικαίου επιφορτισμένους με αποστολή δημόσιας υπηρεσίας, στον βαθμό που παρέχουν επαρκείς οικονομικές εγγυήσεις· ¨ σε φορείς που διέπονται από το ιδιωτικό δίκαιο κράτους μέλους στους οποίους έχει ανατεθεί η εκτέλεση σύμπραξης δημόσιου-ιδιωτικού τομέα και εφόσον παρέχουν επαρκείς οικονομικές εγγυήσεις· ¨ σε πρόσωπα στα οποία ανατίθεται η εκτέλεση συγκεκριμένων ενεργειών στον τομέα της ΚΕΠΠΑ δυνάμει του τίτλου V της ΣΕΕ και τα οποία προσδιορίζονται στην αντίστοιχη βασική πράξη. 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες για την παρακολούθηση και την υποβολή εκθέσεων Η κοινή επιχείρηση ΚΚΥ 2 παρακολουθείται μέσω ενδιάμεσων επαφών όπως προβλέπεται στο άρθρο 17 του καταστατικού της κοινής επιχείρησης ΚΚΥ 2 και μέσω της ενδιάμεσης και της τελικής αξιολόγησης όπως προβλέπεται στο άρθρο 11 του κανονισμού. Τις δραστηριότητες της κοινής επιχείρησης ΚΚΥ 2 εποπτεύει και το διοικητικό συμβούλιο. 2.2. Σύστημα διαχείρισης και ελέγχου 2.2.1. Κίνδυνος(-οι) που έχει(-ουν) επισημανθεί Η Επιτροπή, μέσω του κύριου διατάκτη, διασφαλίζει ότι οι κανόνες που εφαρμόζονται στην ΚΕ ΚΚΥ 2 συμμορφώνονται πλήρως προς τις απαιτήσεις των άρθρων 60 και 61 του δημοσιονομικού κανονισμού. Οι ρυθμίσεις σχετικά με την παρακολούθηση της ΚΕ ΚΚΥ 2, συμπεριλαμβανομένης της σύνθεσης του διοικητικού συμβουλίου, καθώς και οι ρυθμίσεις σχετικά με την υποβολή εκθέσεων, θα διασφαλίσουν ότι οι υπηρεσίες της Επιτροπής δύνανται να ανταποκριθούν στις απαιτήσεις λογοδοσίας τους τόσο προς το Σώμα των Επιτρόπων όσο και προς την αρμόδια για τον προϋπολογισμό αρχή. Το πλαίσιο εσωτερικού ελέγχου για την ΚΕ ΚΚΥ 2 στηρίζεται στα ακόλουθα: - εφαρμογή των προτύπων εσωτερικού ελέγχου που παρέχουν τουλάχιστον ισοδύναμες εγγυήσεις με τις εγγυήσεις της Επιτροπής· - διαδικασίες για την επιλογή των καλύτερων έργων, μέσω ανεξάρτητης αξιολόγησης, και για τη μετατροπή τους σε νομικά μέσα· - διαχείριση έργων και συμβάσεων καθ’ όλη τη διάρκεια ζωής εκάστου έργου· - εκ των προτέρων έλεγχοι επί του συνόλου των αιτήσεων πληρωμής, συμπεριλαμβανομένης της παραλαβής πιστοποιητικών ελέγχου και της εκ των προτέρων πιστοποίησης των μεθοδολογιών κοστολόγησης· - εκ των υστέρων έλεγχοι δειγμάτων των αιτήσεων πληρωμής στο πλαίσιο των εκ των υστέρων ελέγχων του προγράμματος πλαισίου «Ορίζοντας 2020»· - και επιστημονική αξιολόγηση των αποτελεσμάτων των έργων. Έχουν θεσπιστεί διάφορα μέτρα για τον μετριασμό του εγγενούς κινδύνου σύγκρουσης συμφερόντων στο πλαίσιο της ΚΕ ΚΚΥ 2, ειδικότερα εξασφάλιση ισάριθμων ψήφων για την Επιτροπή και τους βιομηχανικούς εταίρους στο διοικητικό συμβούλιο, επιλογή του εκτελεστικού διευθυντή από το διοικητικό συμβούλιο βάσει πρότασης της Επιτροπής, ανεξαρτησία των υπαλλήλων, αξιολογήσεις από ανεξάρτητους εμπειρογνώμονες με βάση δημοσιοποιημένα κριτήρια επιλογής σε συνδυασμό με μηχανισμούς προσφυγής, και πλήρεις δηλώσεις οιωνδήποτε συμφερόντων. Η καθιέρωση δεοντολογικών και οργανωτικών αξιών θα αποτελεί έναν από τους βασικούς ρόλους που καλείται να διαδραματίσει η ΚΕ ΚΚΥ 2 και θα παρακολουθείται από την Επιτροπή. 2.2.2. Προβλεπόμενη(-ες) μέθοδος(-οι) ελέγχου Ο εσωτερικός ελεγκτής της Επιτροπής ασκεί τις ίδιες εξουσίες επί της κοινής επιχείρησης με αυτές που ασκεί σε σχέση με την Επιτροπή. Επιπροσθέτως, το διοικητικό συμβούλιο μπορεί να προβεί, όπως ενδείκνυται, σε σύσταση κλιμακίου εσωτερικού ελέγχου της κοινής επιχείρησης. Ο εκτελεστικός διευθυντής της ΚΕ ΚΚΥ 2 υποχρεούται, ως διατάκτης, να καθιερώσει ένα οικονομικά αποδοτικό σύστημα εσωτερικού ελέγχου και διαχείρισης. Θα υποχρεούται επίσης να υποβάλλει στην Επιτροπή εκθέσεις σχετικά με το πλαίσιο εσωτερικού ελέγχου που θα θεσπιστεί. Η Επιτροπή θα παρακολουθεί τον κίνδυνο μη συμμόρφωσης μέσω του συστήματος υποβολής εκθέσεων που θα δημιουργήσει, αλλά και μέσω της εξέτασης των αποτελεσμάτων των εκ των υστέρων ελέγχων των αποδεκτών χρηματοδοτικών πόρων της ΕΕ από την ΚΕ ΚΚΥ 2, στο πλαίσιο των εκ των υστέρων ελέγχων που καλύπτουν ολόκληρο το πρόγραμμα πλαίσιο «Ορίζοντας 2020». Το Ευρωπαϊκό Συμβούλιο της 4ης Φεβρουαρίου 2011 συμπέρανε ότι «έχει ζωτική σημασία να απλουστευθούν τα μέσα της ΕΕ που αποσκοπούν στην προαγωγή της έρευνας, της ανάπτυξης και της καινοτομίας (ΕΑΚ) […]· βασικό προς τούτο είναι να συμφωνηθεί μεταξύ των αρμοδίων θεσμικών οργάνων μια νέα ισορροπία μεταξύ εμπιστοσύνης και ελέγχου, καθώς και μεταξύ της ανάληψης κινδύνων και της αποφυγής κινδύνων». Επιπλέον, στο ψήφισμά του της 11ης Νοεμβρίου 2010 σχετικά με την απλοποίηση της εκτέλεσης των προγραμμάτων-πλαισίων έρευνας (P7_TA(2010)0401), το Ευρωπαϊκό Κοινοβούλιο υποστηρίζει ρητά μεγαλύτερο κίνδυνο σφαλμάτων για τη χρηματοδότηση της έρευνας και «εκφράζει την ανησυχία του ότι το σημερινό σύστημα και η πρακτική διαχείρισης του 7ου ΠΠ είναι υπερβολικά προσανατολισμένα στους ελέγχους». Κατά συνέπεια, οι ενδιαφερόμενοι φορείς και τα θεσμικά όργανα φαίνεται ότι αποδέχονται πως θα πρέπει να ληφθεί υπόψη, σε συνδυασμό με το ποσοστό σφάλματος ολόκληρο το φάσμα των στόχων και των συμφερόντων, ιδίως η επιτυχία της ερευνητικής πολιτικής, η διεθνής ανταγωνιστικότητα και η επιστημονική αριστεία. Ταυτόχρονα, υπάρχει σαφής ανάγκη διαχείρισης του προϋπολογισμού κατά αποδοτικό και αποτελεσματικό τρόπο αφενός και πρόληψης της απάτης και της σπατάλης αφετέρου. Όπως αναφέρεται ανωτέρω, η Επιτροπή θα παρακολουθεί τον κίνδυνο μη συμμόρφωσης μέσω του συστήματος υποβολής εκθέσεων που θα θεσπίσει, αλλά και μέσω της εξέτασης των αποτελεσμάτων των εκ των υστέρων ελέγχων των αποδεκτών χρηματοδοτικών πόρων της ΕΕ από την ΚΕ ΚΚΥ 2, στο πλαίσιο των εκ των υστέρων ελέγχων που καλύπτουν ολόκληρο το πρόγραμμα πλαίσιο «Ορίζοντας 2020». 2.2.3. Αναμενόμενο επίπεδο κινδύνου μη συμμόρφωσης Σύμφωνα με τη δήλωση της Επιτροπής στο νομοθετικό δημοσιονομικό δελτίο για το πρόγραμμα πλαίσιο «Ορίζοντας 2020», απώτατος στόχος της Επιτροπής παραμένει η επίτευξη ποσοστού εναπομενόντων σφαλμάτων κάτω του 2% της συνολικής δαπάνης για όλη τη διάρκεια ζωής του προγράμματος και, προς τον σκοπό αυτό, εισήγαγε σειρά μέτρων απλούστευσης. Ωστόσο, πρέπει να ληφθούν υπόψη και οι άλλοι στόχοι που καθορίζονται ανωτέρω, καθώς και το κόστος των ελέγχων. Λαμβανομένου υπόψη ότι οι κανόνες συμμετοχής στην ΚΕ ΚΚΥ είναι κατά βάση οι ίδιοι κανόνες που θα χρησιμοποιήσει και η Επιτροπή, και δεδομένου ότι ο πληθυσμός των δικαιούχων παρουσιάζει παρεμφερή χαρακτηριστικά κινδύνου με εκείνα της Επιτροπής, αναμένεται ευλόγως ότι και το ποσοστό σφάλματος θα είναι παρεμφερές με εκείνο που έχει καθορίσει η Επιτροπή για το πρόγραμμα πλαίσιο «Ορίζοντας 2020». Για περαιτέρω αναλυτικά στοιχεία σχετικά με το αναμενόμενο ποσοστό σφάλματος ως προς τους συμμετέχοντες, βλέπε το νομοθετικό δημοσιονομικό δελτίο για το πρόγραμμα πλαίσιο «Ορίζοντας 2020». 2.3. Μέτρα για την πρόληψη της απάτης και των παρατυπιών Η Επιτροπή θα διασφαλίσει ότι η ΚΕ ΚΚΥ 2 εφαρμόζει κατάλληλα μέτρα για την καταπολέμηση της απάτης, της διαφθοράς και κάθε άλλης παράνομης δραστηριότητας σε όλα τα στάδια της διαδικασίας διαχείρισης. Η πρόταση για το πρόγραμμα πλαίσιο «Ορίζοντας 2020» έχει υποβληθεί σε εξέταση θωράκισης κατά της απάτης και σε εκτίμηση αντικτύπου. Συνολικά, τα προτεινόμενα μέτρα πρέπει να έχουν θετικό αντίκτυπο στην καταπολέμηση της απάτης, και ειδικότερα η μεγαλύτερη έμφαση στον λογιστικό έλεγχο με βάση τον κίνδυνο και στην ενισχυμένη επιστημονική αξιολόγηση και έλεγχο. Η υφιστάμενη ΚΕ ΚΚΥ συνεργάζεται ήδη με τις υπηρεσίες της Επιτροπής σε ζητήματα απάτης και παρατυπιών και η Επιτροπή θα διασφαλίσει τη συνέχιση και την ενίσχυση της εν λόγω συνεργασίας. Το Ελεγκτικό Συνέδριο έχει την αρμοδιότητα διενέργειας λογιστικού ελέγχου, βάσει εγγράφων και επιτόπιων ελέγχων, σε όλους τους δικαιούχους επιχορηγήσεων, στους αναδόχους και στους υπεργολάβους που έχουν λάβει χρηματοδοτικούς πόρους της Ένωσης στο πλαίσιο του προγράμματος. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί επιτόπιους ελέγχους και επιθεωρήσεις στους οικονομικούς φορείς τους οποίους αφορά άμεσα η εν λόγω χρηματοδότηση, σύμφωνα με τις διαδικασίες που προβλέπονται στον κανονισμό (Ευρατόμ, ΕΚ) αριθ. 2185/96, με στόχο τη διαπίστωση τυχόν απάτης, διαφθοράς ή κάθε άλλης παράνομης δραστηριότητας εις βάρος των οικονομικών συμφερόντων της Ένωσης σε σχέση με συμφωνία ή απόφαση επιχορήγησης ή σύμβαση που αφορά χρηματοδότηση από την Ένωση. 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται · Νέες γραμμές του προϋπολογισμού των οποίων έχει ζητηθεί η δημιουργία Κατά σειρά των τομέων του πολυετούς δημοσιονομικού πλαισίου και των γραμμών του προϋπολογισμού. Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπανών || Συνεισφορά Αριθμός 1A [Τομέας «Ανταγωνιστικότητα για την ανάπτυξη και την απασχόληση»] || ΔΠ/ΜΔΠ || χωρών ΕΖΕΣ || υποψήφιων προς ένταξη χωρών || τρίτων χωρών || Κατά την έννοια του άρθρου 18 παρ. 1 στοιχείο α α) του δημοσιονομικού κανονισμού [1Α] || 08.020733 Κοινωνιακές προκλήσεις – ΚΕ ΚΚΥ 2 || ΔΠ || ΝΑΙ || ΝΑΙ || ΝΑΙ || ΝΑΙ * Ο στόχος συνίσταται στη χρήση μόνο μίας γραμμής του προϋπολογισμού. Η συνεισφορά για τη συγκεκριμένη γραμμή του προϋπολογισμού αναμένεται να χρηματοδοτηθεί ως εξής: || Πιστώσεις ανάληψης υποχρεώσεων (εκατομμύρια ευρώ) Γραμμή προϋπολογισμού || 2014 || 2015 || 2016 || 2017 || 2018 || 2019 || 2020 || Σύνολο 06.030301 Δημιουργία ενός ευρωπαϊκού συστήματος μεταφορών που χρησιμοποιεί αποτελεσματικά τους πόρους, είναι φιλικό προς το περιβάλλον, ασφαλές και λειτουργεί απρόσκοπτα || 10,050 || 11,741 || 11,742 || 10,634 || 10,479 || 9,980 || 10,374 || 75,000 08.020303 Μετάβαση σε ένα αξιόπιστο, βιώσιμο και ανταγωνιστικό ενεργειακό σύστημα || 36,177 || 42,267 || 42,271 || 38,283 || 37,726 || 35,929 || 37,347 || 270,000 08.020304 Δημιουργία ενός ευρωπαϊκού συστήματος μεταφορών που χρησιμοποιεί αποτελεσματικά τους πόρους, είναι φιλικό προς το περιβάλλον, ασφαλές και λειτουργεί απρόσκοπτα || 23,448 || 27,395 || 27,398 || 24,813 || 24,452 || 23,287 || 24,207 || 175,000 32.040301 Μετάβαση σε ένα αξιόπιστο, βιώσιμο και ανταγωνιστικό ενεργειακό σύστημα || 24,118 || 28,178 || 28,181 || 25,522 || 25,151 || 23,952 || 24,898 || 180,000 || 93,793 || 109,581 || 109,592 || 99,252 || 97,808 || 93,148 || 96,826 || 700,000 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση των εκτιμώμενων επιπτώσεων στις δαπάνες εκατομμύρια ευρώ (με 3 δεκαδικά ψηφία) Τομέας πολυετούς δημοσιονομικού πλαισίου: || 1Α || Ανταγωνιστικότητα για την ανάπτυξη και την απασχόληση Κοινή επιχείρηση «Κυψέλες καυσίμου και υδρογόνο» || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος 2021-2024 || ΣΥΝΟΛΟ Τίτλος 1 || Αναλήψεις υποχρεώσεων || (1) || 0,324 || 0,330 || 0,337 || 0,344 || 1,454 || 1,483 || 7,285 || || 11,557 Πληρωμές || (2) || 0,324 || 0,330 || 0,337 || 0,344 || 1,454 || 1,483 || 1,512 || 5,772 || 11,557 Τίτλος 2 || Αναλήψεις υποχρεώσεων || (1α) || 0,115 || 0,257 || 0,261 || 0,454 || 1,640 || 1,711 || 4,005 || || 8,443 Πληρωμές || (2α) || 0,115 || 0,257 || 0,261 || 0,454 || 1,640 || 1,711 || 1,746 || 2,260 || 8,443 Τίτλος 3 || Αναλήψεις υποχρεώσεων || (3α) || 93,354 || 108,994 || 108,994 || 98,454 || 94,714 || 89,954 || 85,536 || 0 || 680,000 || Πληρωμές || (3β) || || 56,012 || 65,396 || 84,067 || 80,871 || 97,298 || 95,462 || 200,893 || 680,000 ΣΥΝΟΛΙΚΕΣ πιστώσεις για την ΚΕ ΚΚΥ || Αναλήψεις υποχρεώσεων || =1+1α +3α || 93,793 || 109,581 || 109,592 || 99,252 || 97,808 || 93,148 || 96,826 || 0 || 700,000 Πληρωμές || =2+2α +3β || 0,439 || 56,599 || 65,994 || 84,865 || 83,965 || 100,492 || 98,720 || 208,925 || 700,000 Οι διοικητικές δαπάνες κατανέμονται μεταξύ της Ένωσης και των λοιπών μελών της κοινής επιχείρησης ΚΚΥ 2. Η Ένωση θα συνεισφέρει το 50% της χρηματοδότησης. Ο Βιομηχανικός Όμιλος και ο Ερευνητικής Όμιλος συνεισφέρουν το υπόλοιπο 50%, ήτοι 43% και 7% αντίστοιχα. Η συνολική συνεισφορά της Ένωσης στις διοικητικές δαπάνες της κοινής επιχείρησης ΚΚΥ 2 δεν υπερβαίνει το ποσό των 20 εκατομμυρίων ευρώ. Εάν δεν χρησιμοποιηθεί μέρος της συνεισφοράς της Ένωσης, μπορεί να διατεθεί για την κάλυψη των δραστηριοτήτων της ΚΕ ΚΚΥ 2. Οι επιχειρησιακές δαπάνες της κοινής επιχείρησης ΚΚΥ 2 καλύπτονται από τη χρηματοδοτική συνεισφορά της Ένωσης και από συνεισφορές σε είδος των οντοτήτων που απαρτίζουν τα άλλα μέλη πλην της Ένωσης, τα οποία συμμετέχουν στις δραστηριότητες της ΚΕ ΚΚΥ 2. Οι διοικητικές δαπάνες υπολογίστηκαν βάσει των τρεχουσών δαπανών. Οι πιστώσεις πληρωμών υπολογίστηκαν λαμβάνοντας υπόψη τις προχρηματοδοτήσεις που πρέπει να καταβληθούν και τις ενδιάμεσες πληρωμές που συνδέονται με τις αναλήψεις υποχρεώσεων. Τομέας πολυετούς δημοσιονομικού πλαισίου: || 1Α || Ανταγωνιστικότητα για την ανάπτυξη και την απασχόληση – «Διοικητικές δαπάνες» εκατομμύρια ευρώ (με 3 δεκαδικά ψηφία) || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος 2021-2024* || Σύνολο ΓΔ Έρευνας και Καινοτομίας ||  Ανθρώπινοι πόροι || 0,393 || 0,401 || 0,409 || 0,417 || 0,425 || 0,434 || 0,443 || π.υ. || 2,922  Λοιπές διοικητικές δαπάνες || 0 || 0 || 0 || 0 || 0 || 0 || 0 || 0 || 0 ΣΥΝΟΛΟ || || 0,393 || 0,401 || 0,409 || 0,417 || 0,425 || 0,434 || 0,443 || π.υ. || 2,922 ΣΥΝΟΛΟ πιστώσεων του ΤΟΜΕΑ 1Α του πολυετούς δημοσιονομικού πλαισίου || || 0,393 || 0,401 || 0,409 || 0,417 || 0,425 || 0,434 || 0,443 || π.υ. || 2,922 || || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος 2020-2024 || Σύνολο ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || 94,186 || 109,982 || 110,001 || 99,669 || 98,233 || 93,582 || 97,269 || 0 || 702,922 Πληρωμές || 0,832 || 57,000 || 66,403 || 85,282 || 84,391 || 100,926 || 99,163 || 210,783 || 702,922 * Ο αριθμός των μελών προσωπικού για την περίοδο μετά το 2020 πρέπει να αποφασιστεί σε μεταγενέστερο στάδιο. 3.2.2. Εκτιμώμενες επιπτώσεις στις πιστώσεις της κοινής επιχείρησης «Κυψέλες καυσίμου και υδρογόνο» ¨ Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων x Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως περιγράφεται κατωτέρω: Πιστώσεις ανάληψης υποχρεώσεων σε εκατομμύρια ευρώ (με 3 δεκαδικά ψηφία) Να προσδιοριστούν οι στόχοι και τα αποτελέσματα ò || || || 2014 || 2015 || 2016 || 2017 || 2018 || 2019 || 2020 || ΣΥΝΟΛΟ || AΠOTEΛΕΣΜATA || Τύπος[28] || Μέσο κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Συνολικός αριθμός || Συνολικό κόστος ΕΙΔΙΚΟΣ ΣΤΟΧΟΣ ΑΡΙΘ. 1 Μείωση του κόστους παραγωγής των συστημάτων κυψέλης καυσίμου που προορίζονται για χρήση σε εφαρμογές μεταφορών, αξιοποιώντας τα επιστημονικά και τεχνολογικά επιτεύγματα και τα αποτελέσματα κλίμακας που συνεπάγεται η παραγωγή σειράς, με ταυτόχρονη αύξηση της διάρκειας ζωής τους, ούτως ώστε να διασφαλιστεί συνολικό κόστος κυριότητας και διάρκεια ζωής σε ανταγωνιστικά επίπεδα έναντι των συμβατικών τεχνολογιών - Αποτελέσματα || Αριθμός υπογεγραμμένων επιχορηγήσεων || 3,589 || 10 || 36,500 || 12 || 40,300 || 12 || 40,300 || 10 || 38,000 || 10 || 36,900 || 10 || 35,500 || 9 || 34,500 || 73 || 262,000 Υποσύνολο για τον ειδικό στόχο αριθ. 1 || 10 || 36,500 || 12 || 40,300 || 12 || 40,300 || 10 || 38,000 || 10 || 36,900 || 10 || 35,500 || 9 || 34,500 || 73 || 262,000 ΕΙΔΙΚΟΣ ΣΤΟΧΟΣ ΑΡΙΘ. 2 – Αύξηση της ηλεκτρικής απόδοσης και της βιωσιμότητας των διαφόρων κυψελών καυσίμου που χρησιμοποιούνται για την παραγωγή ηλεκτρικής ενέργειας, με ταυτόχρονη μείωση του υφιστάμενου κόστους, σε ανταγωνιστικά επίπεδα έναντι των κατεστημένων τεχνολογιών - Αποτελέσματα || Αριθμός επιχορηγήσεων || 3,755 || 5 || 18,254 || 6 || 22,600 || 6 || 22,600 || 5 || 20,500 || 5 || 18,214 || 5 || 17,000 || 4 || 16,000 || 36 || 135,168 Υποσύνολο για τον ειδικό στόχο αριθ. 2 || 5 || 18,254 || 6 || 22,600 || 6 || 22,600 || 5 || 20,500 || 5 || 18,214 || 5 || 17,000 || 4 || 16,000 || 36 || 135,168 ΕΙΔΙΚΟΣ ΣΤΟΧΟΣ ΑΡΙΘ. 3 – Αύξηση της ενεργειακής απόδοσης της διανεμημένης παραγωγής υδρογόνου με ηλεκτρόλυση ύδατος, με ταυτόχρονη μείωση του κόστους κεφαλαίου του συστήματος, ούτως ώστε ο συνδυασμός του κόστους υδρογόνου στον διανομέα και του κόστους του συστήματος κυψέλης καυσίμου που χρησιμοποιείται σε αυτόν να είναι ανταγωνιστικός έναντι των εναλλακτικών λύσεων που είναι διαθέσιμες στην αγορά - Αποτελέσματα || Αριθμός επιχορηγήσεων || 3,988 || 5 || 19,000 || 5 || 22,000 || 5 || 22,000 || 5 || 19,900 || 5 || 20,000 || 5 || 18,854 || 5 || 17,836 || 35 || 139,590 Υποσύνολο για τον ειδικό στόχο αριθ. 3 || 5 || 19,000 || 5 || 22,0000 || 5 || 22,000 || 5 || 19,900 || 5 || 20,000 || 5 || 18,854 || 5 || 17,836 || 35 || 139,590 ΕΙΔΙΚΟΣ ΣΤΟΧΟΣ ΑΡΙΘ. 4 – Επίδειξη σε μεγάλη κλίμακα της δυνατότητας χρήσης του υδρογόνου ως ανταγωνιστικού μέσου αποθήκευσης ενέργειας για την ενσωμάτωση της ηλεκτρικής ενέργειας που παράγεται από ανανεώσιμες πηγές - Αποτελέσματα || Αριθμός επιχορηγήσεων || 3,871 || 5 || 19,600 || 6 || 24,094 || 6 || 24,094 || 6 || 20,054 || 5 || 19,600 || 5 || 18,600 || 4 || 17,200 || 37 || 143,242 Υποσύνολο για τον ειδικό στόχο αριθ. 4 || 5 || 19,600 || 6 || 24,094 || 6 || 24,094 || 6 || 20,054 || 5 || 19,600 || 5 || 18,600 || 4 || 17,200 || 37 || 143,242 ΣΥΝΟΛΙΚΟ ΚΟΣΤΟΣ || 20 || 93,354 || 29 || 108,994 || 29 || 108,994 || 29 || 98,454 || 25 || 94,714 || 25 || 89,954 || 22 || 85,536 || 181 || 680,000 3.2.3. Εκτιμώμενες επιπτώσεις στους ανθρώπινους πόρους 3.2.3.1. Συνοπτική παρουσίαση x Η πρό